PRN: PN Pahang turun kempen di Selangor, Kelantan dan Terengganu

Perikatan Nasional (PN) Pahang akan turun ke Terengganu, Kelantan dan Selangor bagi membantu kempen calon di tiga negeri tersebut pada Pilihan Raya Negeri (PRN), tidak lama lagi.

Pengerusinya, Datuk Seri Saifuddin Abdullah berkata kekuatan jentera PAS, Bersatu dan Gerakan akan diagihkan secara sama rata di Terengganu, Kelantan dan Selangor.

“Esok (Sabtu) kita akan mengadakan mesyuarat Badan Perhubungan PN negeri bagi melihat persediaan untuk kita membantu ke tiga-tiga negeri yang terlibat dengan PRN.

“Malah, Kita juga akan bahagi pasukan (jentera) mengikut keperluan, Kita ada 14 kawasan Parlimen dan jentera yang akan dihantar mengikut keperluan mereka.

“Kelantan dan Terengganu hampir sama keperluannya manakala Selangor mungkin sedikit berbeza kerana komposisi dan profil pengundi mereka. Jadi mungkin ada kaedah tertentu untuk kami menghantar pasukan untuk membantu masing-masing,” katanya, lapor Sinar Harian.

Beliau berkata demikian pada sidang media di Pusat Khidmat Parlimen Indera Mahkota di Kuantan, hari ini.

Ahli Parlimen Indera Mahkota itu menjangkakan PRN bakal berlangsung sekitar awal Ogos depan.

“Hanya SPR (Suruhanjaya Pilihan Raya) yang tahu secara tepat tapi berdasarkan perkiraan kita PRN akan berlaku pada awal Ogos, logiknya menunggu kepulangan jemaah haji,” katanya.

Dalam pada itu, Ketika ditanya soal ‘warlord’ UMNO yang dilaporkan bakal menyertai PN sebelum ini, bekas Menteri luar negeri itu berkata beliau tidak mengetahui soal itu.

“Sama ada, ada yang akan melompat ke PN atau tidak, itu saya tidak tahu. Yang saya tahu ialah Menteri Besar (Pahang, Datuk Seri Wan Rosdy Wan Ismail) ingin membentangkan Akta Lompat Parti dalam sidang DUN akan datang.

“Kami di PN Pahang menunggu taklimat selanjutnya. Cuma adakah akta ini hendak dibentang kerana takut ada ADUN mereka yang akan melompat? Itu saya tidak tahu,” katanya.

Pada sidang media sama, Saifuddin turut membentangkan laporan enam bulan pertamanya sebagai Ahli Parlimen Indera Mahkota itu selepas mempertahankan kerusi itu sejak Pilihan Raya Umum ke-14.


Sanusi tiba di Mahkamah Selayang selepas ditahan polis jam 3 pagi

Menteri Besar Kedah Datuk Seri Muhammad Sanusi Md Nor tiba di Mahkamah Selayang di sini pagi ini, bagi menghadapi pertuduhan berhubung kenyataannya yang didakwa menyentuh isu 3R (agama, kaum dan raja) dalam ceramah politiknya.

Terdahulu, Sanusi ditahan sepasukan anggota polis jam 3 pagi di hotelnya di Kuala Lumpur selepas menghadiri mesyuarat Perikatan Nasional (PN).

Sanusi, 48, yang memakai kemeja putih dan berseluar hitam tiba di mahkamah pada 8.57 pagi, menurut laporan Bernama.

Beliau yang juga penyandang kerusi Dewan Undangan Negeri (DUN) Jeneri, Kedah dilihat tenang dan tersenyum kepada pihak media ketika berjalan masuk ke bangunan berkenaan.

Sementara itu, petugas media daripada pelbagai agensi berita mula berkumpul sejak 7 pagi untuk membuat liputan kes berkenaan.

Menerusi hantaran di laman Facebook Sanusi, beliau ditahan polis kira-kira 3 pagi tadi di sebuah hotel di sini dan dibawa menaiki kenderaan pelbagai guna (MPV) polis ke Ibu Pejabat Polis Daerah Gombak.

Media baru-baru ini melaporkan ucapan Sanusi pada satu ceramah politik di Selangor dikatakan menghina institusi diraja Selangor.

Sanusi dalam video ucapannya yang tular dikatakan menghina Sultan Selangor ketika membandingkan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor.

Susulan itu, pelbagai pihak tampil membuat laporan polis berhubung perkara berkenaan.

Pada 13 Julai, Ketua Polis Negara Tan Sri Razarudin Husain pada sidang media khas berkata Polis Diraja Malaysia (PDRM) telah membuka kertas siasatan terhadap Pengarah Pilihan Raya Perikatan Nasional itu berhubung kenyataannya yang didakwa menyentuh isu 3R dalam ceramah politiknya.

Razarudin berkata siasatan berkaitan 3R itu dibuat mengikut Kanun Keseksaan, Akta Hasutan 1948 dan Akta Komunikasi dan Multimedia 1998.


SPRM diminta siasat semula dakwaan rasuah Timbalan Presiden UMNO

Dakwaan mengatakan Timbalan Presiden UMNO Datuk Seri Mohamad Hasan menerima rasuah berkaitan projek pembalakan dan pajakan tanah di Negeri Sembilan sekitar 2008 hingga 2010, wajar disiasat semula selepas isu sama dibangkitkan sebuah portal berita, kelmarin.

Sehubungan itu, UMNO Cawangan Setapak Jaya 1A di Bahagian Setiawangsa Kuala Lumpur mengemukakan aduan kepada Suruhanjaya Pencegahan Rasuah Malaysia (SPRM) bagi membolehkan siasatan segera dijalankan.

Dakwaan Mohamad atau Tok Mat menerima rasuah itu pernah dibangkitkan Presiden PKR Datuk Seri Anwar Ibrahim pada April 2019 setelah Yang Dipertua Dewan Undangan Negeri Negeri Sembilan, Datuk Zulkefly Mohamad Omar mengetengahkannya.

Kes itu dilaporkan berlaku pada 2008, dengan Mohamad didakwa melanggar undang-undang perbankan selepas memindahkan RM10 juta ke London melalui pengurup wang.

Bagaimanapun, Mohamad menjelaskan pemindahan wang itu untuk tujuan pembelian pangsapuri di London dan menafikan sebarang salah laku.

Semalam, portal Malaysia Today mendedahkan Mohamad yang ketika itu Menteri Besar Negeri Sembilan didakwa menerima suapan bernilai RM10 juta daripada seorang pengarah syarikat.

Dakwaan itu didedahkan penulis blog, Raja Petra Kamarudin sebelum disiarkan di portal berita berkenaan pada Isnin lalu.

Raja Petra mendakwa Mohamad telah menerima bayaran sebanyak RM10 juta daripada pengarah bagi beberapa syarikat yang menjalankan perusahaan pemprosesan kayu dan pengusahaan kelapa sawit di Melaka dan Negeri Sembilan, Teh Ho Ann.

Penulis itu mendakwa Teh telah memberi wang tersebut secara tunai melalui tiga buah beg kepada Mohamad di Kediaman Rasmi Menteri Besar Negeri Sembilan di Jalan Keliling Seremban, Negeri Sembilan.

Sementara itu memetik laporan Utusan, Ketua Penerangan UMNO cawangan berkenaan, Datuk Halim Rahmat berkata beliau mahu SPRM menyiasat secara telus mengenai kesahihan dakwaan itu.

Beliau berkata, portal berita itu mendedahkan Mohamad dituduh menerima suapan rasuah berkaitan projek pembalakan dan pajakan tanah di Negeri Sembilan sekitar tahun 2008 hingga 2010.

“Kami hadir ke Ibu Pejabat SPRM hari ini bagi meminta agensi itu menyiasat kesahihan tuduhan berkenaan.

“Kami sudah muak dengan kisah-kisah penyelewengan dan rasuah membabitkan pemimpin utama parti, justeru siasatan perlu dilakukan segera,” katanya ketika ditemui selepas menyerahkan aduan kepada SPRM, hari ini.

Katanya, beliau minta siasatan itu disegerakan memandangkan Mohamad adalah pemimpin utama parti.


Kes naik tapi di bawah 3,500

Sebanyak 3,140 jangkitan baharu Covid-19 dikesan dalam tempoh 24 jam sehingga 12 tengah hari tadi, naik 551 kes berbanding 2,589 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata jumlah baharu itu menjadikan kumulatif kes positif mencecah 2,724,684 kes, termasuk 6,373 kes import.

Daripada jumlah itu sehingga semalam sebanyak 2,638,191 pesakit disahkan sembuh, sementara 31,135 pesakit meninggal dunia.

Menurutnya, kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah adalah pada nilai Rt 0.91.

Hanya Pulau Pinang dan Pahang mencatat nilai Rt 1.00, sementara negeri-negeri lain antara 0.75 dan 0.99 Rt.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Terdahulu, Kementerian Kesihatan (KKM) memaklumkan jumlah pesakit yang meninggal dunia akibat komplikasi Covid-19 dalam tempoh 24 jam semalam naik daripada 19 kes pada Ahad kepada 43 kes semalam, termasuk lapan yang meninggal sebelum sempat mendapat rawatan di hospital (BID).

Menerusi laman sesawang Covidnow memaklumkan jumlah itu menjadikan kumulatif kematian sejak awal tahun lalu sebanyak 31,135 kes, termasuk 6,294 kes BID. Berita berkaitan


Tiada mesyuarat pembubaran DUN, kata pejabat KM Sarawak

Tidak ada sebarang mesyuarat yang dihadiri oleh Ketua Menteri Sarawak Datuk Patinggi Abang Johari Tun Openg berhubung pembubaran Dewan Undangan Negeri berlangsung sama ada hari ini mahupun esok, menurut Pejabat Ketua Menteri dalam satu kenyataan.

Kenyataan itu dikeluarkan sebagai merujuk kepada beberapa laporan media semalam yang mengatakan Abang Johari akan membuat pengumuman berhubung perkara berkenaan hari ini.

“Pejabat Ketua Menteri Sarawak ingin menjelaskan bahawa tidak ada mesyuarat sedemikian, sama ada hari ini mahupun esok sebagaimana yang dilaporkan,” menurut kenyataan itu lapor Bernama.

Semalam beberapa media melaporkan ada sumber mendakwa bahawa Dewan Undangan Negeri Sarawak akan dibubarkan hari ini untuk memberi laluan kepada Pilihan Raya Negeri Sarawak ke-12.

Pada 31 Julai lepas Yang di-Pertuan Agong memperkenan proklamasi darurat diteruskan di Sarawak sehingga sehingga 2 Feb depan susulan ancaman pandemik COVID-19, sekali gus menangguhkan pilihan raya negeri bagi tempoh berkenaan.


Elok pembangkang berseronok sebab Parlimen dibubar awal: Ismail Sabri

Datuk Seri Ismail Sabri mempertahankan keputusannya membubarkan Parlimen pada tahun ini juga bagi mengadakan Pilihan Raya Umum Ke-15 (PRU-15).

Perdana Menteri sementara itu berkata pembangkang sepatutnya berseronok apabila PRU-15 diadakan awal kerana rakyat kini diberikan mandat semula untuk memilih kerajaan yang baharu walaupun langkah tersebut dikritik kerana tidak mengambilkira kepentingan rakyat yang bakal berdepan bencana banjir.

“Lagi lama kerajaan ini bertahan, selagi itu banyak isu-isu kerajaan tidak sah, tebuk atap terus dimainkan.

“Ini bermakna kalau mereka menganggap kerajaan ini dari segi keabsahannya diragui, jadi eloklah berseronok apabila saya umumkan pembubaran kerana rakyat diberi mandat untuk berpeluang memilih kerajaan mereka,” katanya dipetik laporan Utusan Malaysia.

Jelas Ismail Sabri, langkah untuk terus membubarkan Parlimen dibuat kerana melihat sudah tidak mampu untuk meneruskan pentadbirannya kerana pelbagai isu yang timbul.

“Kalau ikut pandangan, sudah lama Parlimen dibubarkan. Lihat semasa Pilihan Raya Negeri (PRN) Johor, (minta) bubar dan UMNO pun sudah cakap lama soal pembubaran, cuma menanti masa yang sesuai.

“Saya pun belum rancang lagi tarikh yang tepat (ketika itu) tetapi bila ada isu berkaitan yang saya nampak tak boleh nak teruskan lagi, jadi saya bubarkan,” katanya.

Dalam pada itu, Ismail Sabri berkata, beliau tidak menyalahkan 12 Menteri Perikatan Nasional (PN) kerana mengutuskan warkah kepada Yang di-Pertuan menolak pembubaran Parlimen.

“Walaupun perbuatan itu tidak wajar, menteri itu hanya mengikut arahan parti masing-masing. Seperti dikatakan Datuk Seri Hamzah Zainudin (Menteri Dalam Negeri) semalam, ia hasil keputusan parti.

“Maknanya dia terima arahan dari presiden parti. Parti arahkan tulis surat, walaupun tidak wajar, mereka tulis surat kerana arahan daripada parti. Ini diakui Hamzah dan tidak salahkan mereka sebab ikut arahan parti,” katanya lagi.

Ismail Sabri membubarkan Parlimen pada 10 Oktober lalu selepas Presiden UMNO, Datuk Seri Ahmad Zahid Hamidi mengadakan beberapa siri himpunan raksasa untuk mendesak pembubaran Parlimen dan mengadakan PRU-15 pada tahun ini juga.


Apa yang dipertahan PKR adalah ajaran Kitab Injil: Hadi Awang

Tan Sri Abdul Hadi Awang hari ini membidas pemimpin PKR yang menuduh PAS mempolitikkan agama, sambil menyifatkan Senator Datuk Seri Saifuddin Nasution Ismail menunjukkan kejahilan terhadap al-Quran.

Presiden PAS itu berkata kenyataan berkenaan jelas menunjukkan kejahilan dan sifat buta al-Quran yang lebih parah daripada sifat buta huruf, selain melawan kitab suci itu.

“Ahli-ahli PKR sepatutnya bersikap ‘menyerang’ terhadap kenyataan-kenyataan ahli politik yang berkeras untuk mempolitikkan agama, demikian kata-kata salah seorang pemimpin parti itu dalam ucapan penggulungannya di Kongres Nasional Khas PKR semalam.

“Apa yang dipertahankan oleh PKR itu merupakan ajaran yang dinyatakan oleh Bible (Injil) yang telah dipesongkan daripada agama para anbiya’, sepertimana yang disebutkan dalam petikan ini:

“Render unto Caesar the things which are Caesar’s, and unto God the things that are God’s.”

“Serahkan urusan kerajaan kepada raja (manusia), dan serahkan urusan Tuhan kepada Tuhan.” (Matthew 22: 21)

Beliau berkata demikian dalam Minda Presiden PAS bertajuk ‘PKR lawan al-Quran’ yang disiarkan dalam Facebook beliau hari ini (Ahad, 19 Mac 2023), tanpa menyebut mana-mana pemimpin terbabit.

Bagaimanapun, Abdul Hadi yang juga Ahli Parlimen Marang dipercayai berkata demikian sebagai mengulas kenyataan Saifuddin pada Kongres Nasional Khas PKR semalam.

“Hari ini kita boleh tengok di kalangann politik pembangkang apabila Raja dan Sultan menganjurkan supaya masjid jangan digunakan sebagai pentas politik, seorang pemimpin pembangkang tanpa rasa bersalah kata akan teruskan ceramah politik dalam masjid kerana dalam Islam ada politik.

“Memang dalam Islam ada politik, tapi kita dituntut berpolitik secara agama, bukan mempolitikkan agama,” kata Saifuddin yang juga Menteri Dalam Negeri pada kongres itu.

Menjawab persoalan itu, Abdul Hadi meminta semua pihak membaca perlembagaan PAS yang menegaskan hukum tertinggi ialah al-Quran, Hadis, Ijmak dan Qiyas.

“Inilah asas agama yang menjadi pegangan PAS dan perjuangannya. Adakah kerana perkara ini, maka PAS dituduh memperalatkan agama?

“Bagaimanakah pula dengan perjuangan PKR? Kita berharap supaya mereka kembali kepada al-Quran; petunjuk Allah SWT yang kekal terpelihara sepanjang zaman.

“Sesungguhnya, melawan al-Quran bermakna melawan Allah yang Maha Berkuasa,” katanya memberi peringatan.


Parlimen dipinda 13 September, tiada alasan Zahid tak hadir ke mahkamah

Pada 27 Ogos 2021, Presiden UMNO Datuk Seri Ahmad Zahid Hamidi berjalan gagah untuk mempengerusikan mesyuarat Majlis Tertinggi (MT) UMNO yang mengambil masa beberapa jam, sebelum siaran media dikeluarkan lewat malam itu.

Beliau dilihat tidak lagi memakai pendakap leher untuk melegakan ‘sakit belakang’ sebagaimana dirawat di sebuah hospital pada 24 Ogos 2021, hari di mana beliau sepatutnya hadir di Mahkamah Tinggi Kuala Lumpur untuk prosiding kes jenayah, termasuk rasuah.

Prosiding mahkamah itu membabitkan penghujahan lisan kes beliau yang berdepan 47 pertuduhan pecah amanah, rasuah dan pengubahan wang haram dana Yayasan Akalbudi.

Kes itu dijangka didengar semula pada 6 hingga 9 September ini.

Demikian juga beliau tidak dapat hadir di Mahkamah Tinggi Shah Alam pada 25 Ogos 2021 bagi menghadapi tuduhan jenayah rasuah membabitkan Sistem Visa Luar Negara (VLN), kerana masih dirawat di hospital sama.

Hakim Mahkamah Tinggi Shah Alam Datuk Mohd Yazid Mustafa ketika memberi penangguhan itu berkata tarikh perbicaraan pada 1 dan 2 September 2021 (esok dan lusa) akan diteruskan kerana kepentingan awam.

Presiden UMNO itu berdepan 40 tuduhan menerima suapan daripada Ultra Kirana Sdn Bhd berhubung VLN kerajaan. Kes ini kali terakhir didengar pada 27 Mei, sebelum ditunda beberapa kali.

Sebanyak 33 pertuduhan adalah berkaitan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Kes Zahid mendapat perhatian umum kerana berprofil tinggi dan melibatkan seorang pemimpin kanan politik yang dahulunya kebal tidak boleh disentuh undang-undang.

Oleh itu, ramai sedang menunggu untuk melihat adakah Presiden UMNO itu akan hadir di Mahkamah Tinggi Shah Alam esok dan lusa untuk menghadapi perbicaraan 40 pertuduhan jenayah, atau sakit belakangnya akan berulang semula.

Zahid mesti hadir kes perbicaraannya selepas ini kerana orang ramai diluar sana mendakwa beliau berlakon atau ‘buat-buat’ sakit untuk mengelak diri daripada hadir di mahkamah. Bukan satu dua kes, tapi puluhan tuduhan jenayah.

Terdahulu, Dewan Rakyat memaklumkan penangguhan sidang yang sepatutnya berlangsung pada 6 September ini ke 13 September tetapi tidak memberitahu sebarang punca ia dipinda.

Bagaimanapun, pindaan tarikh baharu itu juga secara tidak langsung tidak boleh dijadikan alasan oleh Zahid untuk mengelat atau memberi alasan kononnya perlu hadir ke Parlimen bagi mengelak menghadiri kes perbicaraannya di mahkamah nanti.

Sekiranya sidang Dewan Rakyat berlangsung pada 6 September seperti dijadualkan, tidak mustahil Zahid akan memberi alasan sibuk dengan urusan di Parlimen dan tidak dapat hadir ke prosiding mahkamah yang dihadapinya.

Namun, berprasangka baik, kali ini mungkin Zahid akan hadir ke mahkamah bagi menegakkan kebenaran dan mempertahankan keluhuran undang-undang negara. Jika benar, mengapa perlu takut untuk ke mahkamah, bukankah Presiden UMNO itu pernah menafikan terlibat dalam sebarang salahguna kuasa sebelum ini.

Oleh sedemikian, tiada alasan lagi untuk mengelak hadir ke mahkamah dan diharapkan janganlah sistem kehakiman negara kita diperkotak-katikkan oleh individu yang berkuasa kerana kelak ia tidak akan dihormati lagi dikaca mata rakyat.

UMNO mungkin kembali menjadi dominan dalam Kerajaan Pusat tapi perlu diingat, rakan-rakan parti komponen lain sentiasa memerhati dan memantau tindak-tanduk UMNO.


Covid-19: Itali sambung tempoh darurat hingga 22 Mac 2022

Kerajaan Itali semalam meluluskan dekri untuk menyambung semula tempoh darurat selama tiga bulan lagi sehingga 31 Mac 2022 susulan penularan Covid-19. Tempoh darurat tersebut seharusnya tamat pada 31 Disember ini.

Dekri itu membolehkan Kerajaan Pusat mengekalkan sekatan bagi mencegah gelombang pandemik keempat, khususnya membabitkan varian baharu Omicron, ketika cuti Krismas dan Tahun Baharu.

Perintah itu termasuk mewajibkan ‘pas hijau khas’ untuk masuk ke tempat awam seperti restoran dan bar, pawagam, gim, kelab malam serta stadium bermula dari 6 Disember hingga 15 Januari ini.

Pas berkenaan akan membuktikan seseorang itu sudah divaksin atau kembali pulih daripada jangkitan Covid-19 dalam tempoh enam bulan lalu.

Manakala, bagi mereka yang tidak divaksin juga perlu menunjukkan pas hijau ‘biasa’ dengan bukti ujian saringan Covid-19 negatif sebelum masuk ke mana-mana tempat dan ketika menggunakan pengangkutan awam.

Menurut undang-undang Itali, keadaan darurat membolehkan Kabinet untuk menggubal semula undang-undang dan bertindak dengan lebih cepat, menggelakkan prosedur birokrasi, namun hanya melibatkan sektor berkaitan kecemasan.

Darurat pandemik pertama di Itali diisytiharkan pada 31 Januari tahun lalu ketika kes pertama Covid-19 dikesan di Rom selama enam bulan dan telah disambung beberapa kali.

Itali semalam, melaporkan lebih 20,665 kes jangkitan baharu dan 120 kematian akibat Covid-19, menjadikan angka keseluruhan kes di negara ini melonjak hampir 5.26 juta dengan 135,000 korban sejak tahun lalu. – Agensi


Melayu tidak boleh bergantung kepada UMNO lagi

Bahagian Pertama (Ditulis sebelum hari mengundi)

Semenjak pembubaran Parlimen sehingga ke hari ini, sehari sebelum hari mengundi, saya tidak menulis mengenai politik. Sebabnya ialah saya tidak mahu “mengajar” atau meramal. Saya tidak mahu “mengajar” parti-parti Melayu, khususnya, untuk berbuat dan tidak berbuat itu dan ini kerana mereka tidak akan mengendahnya.

Kepada mereka kepentingan diri dan parti adalah lebih utama daripada perpaduan ummah, kepentingan orang Melayu/Islam dan negara, umumnya.

Saya juga tidak mahu meramal mengenai keputusan pilihan raya itu, kerana ia boleh jadi betul atau boleh jadi tidak. Saya lebih suka menunggu, melihat keputusannya dan menganalisis keputusannya yang sebenar.

Walau bagaimana pun, sehingga hari mengundi, dapat diperhatikan bahawa DAP telah mempelajari kesilapan mereka semasa menghadapi PRU 14 manakala parti-parti Melayu, tidak mengambil pengajaran daripada kesilapan mereka dalam PRU 14 itu.

Maksud saya, mereka tidak mengeluarkan kenyataan yang menyakitkan hati orang Melayu. Tidak pula kedengaran mengenai Red Beans yang menjalankan propaganda DAP dan menghentam pendapat dan penulis yang penulisannya tidak menyebelahi DAP dan kepentingan orang Cina termasuk yang mempertahankan peruntukan Perlembagaan mengenai hak orang Melayu dan kedudukan agama Islam. Ngo-Ngo Cina sepert Dong Zong juga tidak bersuara dan membuat tuntutan-tuntutan melampau yang menyebabkan orang Melayu marah, berakhir dengan perhimpunan menentang ICERD.

Perlu diingati bahawa perhimpunan 8 Disember 2018 itu bukan sahaja sekadar menentang ICERD.

Tidak kurang pentingnya, ia adalah kemuncak kemarahan orang Melayu terhadap Kerajaan PH, DAP dan tuntutan-tuntutan melampau NGO-NGO Cina. Dalam PRU 15 ini, orang-orang Cina individu juga tidak berbuat sesuatu seperti menyebarkan video mereka berbuka puasa dengan sup babi dan lain-lain untuk menghina agama Islam.

Mereka tidak mengulangi semua itu. Mungkin mereka telah dilarang oleh DAP dan PH. Tetapi ia tidak bererti mereka tidak berbuat apa-apa. Mereka hanya menukar taktik mereka, melakukannya senyap-senyap atau menggunakan orang lain untuk mencapai kehendak mereka.

Dalam PRU14, kelantangan DAP menyebabkan orang Melayu berfikir bahawa DAP-lah parti dominan dalam PH. Ini adalah satu faktor yang menyebabkan kejatuhan Kerajaan PH tidak lama setelah ia ditubuh. Kali ini, yang paling lantang ialah DS Anwar Ibrahim dan Rafizi. Ia memberi gambaran kepada orang Melayu seolah-olah PKR-lah parti dominan dalam PH. Itu penting bagi PH kerana ia perlu diterima oleh orang Melayu. PH
tidak perlu risau mengenai sokongan orang Cina kerana selagi DAP berada dalam PH, sokongan orang Cina tetap terjamin.

Di samping itu, PH, melalui AMANAH, malah DAP sendiri, telah menonjolkan muka-muka baru, muda dan berhijab di samping membawa masuk anak Nik Aziz yang berpakaian seperti seorang “ulamak”, penceramah agama atau calon PAS, sebagai calonnya di Pantai Barat Semenanjung setelah ditolak di Kelantan dalam PRU14. Itu dilakukan untuk menunjukkan bahawa PH bukan anti-Islam, malah mesra Islam. Sama ada mereka akan berjaya atau tidak kita belum tahu. Yang jelas ialah begitu murahnya Islam dan nama ulamak sanggup dijual oleh mereka untuk mendapat satu kerusi Parlimen atau DUN.

Parti-parti Melayu tidak mengambil pengajaran daripada kesilapan mereka dalam PRU14. Bukan sahaja mereka menolak usaha orang Melayu umumnya untuk menyatukan ummah, terutama sekali penyokong-penyokong UMNO dan PAS.

Sebaliknya, bilangan parti-parti Melayu bertambah, mengakibatkan undi Melayu lebih lagi berpecah.

Parti-parti Melayu itu lebih kuat mengkritik sama sendiri daripada mengkritik PH yang sepatutnya menjadi musuh bersaka. Yang untung adalah PH. Tidak cukup dengan itu, pemimpin-pemimpin Melayu itu bercakaran sesama sendiri, terutama sekali di kalangan pemimpin-pemimpin UMNO.

Satu perkara lagi yang jelas kelihatan ialah kebencian orang ramai kepada DS Zahid.

Setiap orang yang saya temui termasuk yang biasanya mengundi BN apabila disebut UMNO, berkata “Saya benci Zahid”. “Kalau dia masuk penjara awal-awal dah selesai masalah.” “Semua dah elok, dia yang buat sial.”

Bahagian Kedua (Ditulis selepas hari mengundi dan keputusan diketahui)

Keputusan telah diketahui. Ia menunjukkan PH mendapat 82 kerusi, PN 73, BN 30, GPS 23, GRS 6, WARISAN 3, BEBAS 2, PBM 1, KDM 1, Jumlah 221.

Pecahan mengikut parti, bagi gabungan PH, PKR mendapat 31 kerusi, DAP 40, AMANAH 8, UPKO 2, MUDA 1. Bagi gabungan PN, Bersatu mendapat 28, PAS 44, PN Direct 1. Bagi gabungan BN, UMNO mendapat 26 kerusi, MCA 2, MIC 1, PBRS 1. Untuk perbincangan ini, keputusan di Sabah dan Sarawak tidaklah perlu diperturunkan.

Perhatikan bahawa Bersatu mendapat 28 kerusi, PAS 44 dan UMNO 26.

Jika itu tidak cukup, lihatlah seterusnya. DS Shahidan Kassim yang tidak dipilih untuk .bertanding sebagai calon BN kerana kerap tidak bersetuju dengan DS Zahid, bertanding sebagai calon PN, menang dengan majoriti besar; Ketereh (yang sebelum ini berturut-turut dimenangi oleh TS Annuar Musa, tetapi tidak dipilih bertanding sebagai calon BN) jatuh kepada PAS; demikian juga Tanjung Karang dan Pasir Salak, kubu UMNO yang sekian lama dipertahankan oleh TS Noh Omar dan DS Tajuddin Abdul Rahman dan mungkin jugakah Grik? DS Ahmad Zahid sendiri hanya menang dengan majoriti 348 di kampungnya sendiri.

Sekali imbas pun sudah nampak, apa yang dikatakan di atas (sebelum hari mengundi itu) betul. Di Semenanjung, khususnya, apa yang berlaku dalam PRU14 berulang semula, iaitu perpecahan undi Melayu yang disebabkan oleh BN, PN dan PAS telah memberi kemenangan kepada PH. Cuma, setakat ini kita tidak tahu berapa banyak kerusikah yang dimenangi PH itu akibat perpecahan undi Melayu itu. Dalam PRU14 ia dianggarkan sebanyak lebih kurang 30 kerusi.

Ini jelas menunjukkan, walaupun pemimpin-pemimpin parti Melayu itu tahu akibat bertanding melawan sama sendiri, kerana angkuh dan kerana mengutamakan kepentingan parti (dibaca diri) mereka enggan bertolak ansur untuk mengelaknya.

Akibatnya, merekalah yang menyerahkan kerusi-kerusi itu kepada PH. Apa gunanya berpekik “No DAP. No Anwar” apabila mereka sendiri yang membantu DAP dan Anwar membantu PH memenangi PRU15?

Selain dari itu, keputusan PRU15 itu menunjukkan kekalahan UMNO/BN yang sangat teruk, paling teruk dalam sejarah.

Saya katakan, ini disebabkan oleh DS Zahid yang angkuh dan bertanggungjawab menetapkan calon-calon UMNO dalam PRU15. Beliau angkuh kerana UMNO memenangi PRN Melaka dan Johor walaupun itu berlaku in spite of him. Beliau dilihat sebagai seorang yang berusaha untuk mengguna kuasa supaya pendakwaan terhadapnya tidak diteruskan seperti Lim Guan Eng atau, jika dia didapati bersalah, beliau akan diberi pengampunan seperti DS Anwar Ibrahim. Berulang-ulang kali beliau mengugut untuk menarik balik sokongan kepada Perdana Menteri TS Muhyiddin Yassin dan DS Ismail Sabri. Beliau, disokong oleh MKT UMNO menekan Perdana Menteri Ismail Sabri supaya menghadap DYMM SPB Yang di-Pertuan Agong untuk membubar Parlimen dan mengadakan pilihan raya yang dilihat sebagai tamakkan kuasa untuk digunanya bagi membebaskannya daripada pertuduhan-pertuduhan jenayah terhadapnya. Semua persepsi dan realiti itu menimbulkan kebencian orang ramai, termasuk pengundi BN, menyebabkan mereka mengundi PN.

Ini adalah ulangan tsunami PRU14. Tetapi tsunami PRU14 adalah dari UMNO kepada PH kerana orang Melayu bencikan DS Najib. Tsunami PRU15 ini adalah dari UMNO kepada PN kerana orang Melayu bencikan DS Zahid. PH mendapat faedah sampingan kerana perpecahan undi Melayu akibat kurang cerdiknya pemimpin-pemimpin Melayu.

Tetapi kita tidak boleh menafikan kebijaksanaan PH, terutama sekali DAP, dalam menukar taktiknya. Sebaliknya, pemimpin-pemimpin parti-parti Melayu tidak mengambil pengajaran daripada apa yang berlaku dalam PRU14 itu.

Setelah kalah teruk pun, DS Zahid masih enggan berundur sebagai Presiden UMNO.

Hari ini, dua hari selepas PRU15, UMNO diketuai DS Zahid sedang berunding dengan DS Anwar Ibrahim yang mengetuai PH untuk menubuh Kerajaan PH-BN. Mereka lupa apa yang dilakukan oleh Kerajaan PH yang ditentang sekeras-kerasnya oleh orang Melayu dan UMNO sendiri seperti menjual harta Tabung Haji dan Kerajaan Persekutuan, kepada Cina Singapura.

Pemimpin-pemimpin DAP tidak menunjukkan muka atau bersuara dalam perbincangan BN-PH itu. Itu taktik cerdik DAP untuk tidak memberi gambaran bahawa DAP adalah parti dominan dalam PH.

Di Perak, BN telah bergabung dengan PH untuk menubuh kerajaan. UMNO lupa apa yang dilakukan oleh Kerajaan Pakatan Rakyat (DAP-PKR-BN). Dalam tempoh yang singkat berapa luas tanah Kerajaan Negeri Perak diberi kepada sekolah-sekolah Cina dengan pajakan 999 tahun sedangkan amalan sebelum itu hanya memberi pajakan 99 tahun. UMNO bersetuju bergabung dengan DAP semata-mata kerana DAP menawarkan jawatan Menteri Besar kepadanya sedangkan majoriti ahli Exco adalah daripada PH. Itu jugalah keadaan dalam Kerajaan Pakatan Rakyat itu: jawatan Menteri Besar dibri kepada PAS manakala majoriti ahli Exco adalah daripada PH (dibaca DAP).

Ini menunjukkan pemimpin-pemimpin UMNO tidak mempedulikan kepentingan orang Melayu lagi. Yang penting kepada mereka hanya mendapat jawatan.

Di Pahang pun, nampaknya UMNO sedang mengikuti jejak UMNO Perak itu.

Ini jelas bertentangan dengan resolusi Perhimpuan Agung UMNO yang mengatakan: “No Anwar. No DAP.”

Ada juga pemimpin-pemimpin UMNO yang berkata UMNO tidak akan bergabung dengan PN melainkan jawatan Perdana Menteri diberi kapada UMNO. Ingatlah, UMNO hanya mendapat 26 kerusi berbanding dengan 73 oleh PN. Itu juga menunjukkan mereka lebih mementingkan jawatan Perdana Menteri daripada mengelak jatuhnya Kerajaan Persekutuan kepada PH.

Sampai di sini saya menulis, terdengar pula berita bahawa BN mengambil keputusan berkecuali. Ertinya, ia tidak meyokong PN atau PH dalam pemilihan pelantikan Perdana Menteri. Jika ini menyebabkan PH berkuasa semula, ini adalah kesilapan UMNO terbesar yang membunuh dirinya sendiri. Pemimpin-pemimpin UMNO tidak boleh dimaafkan.

Semua ini menunjukkan bahawa orang Melayu sudah tidak boleh bergantung kepada UMNO lagi untuk membela kepentingan mereka. Maka, sudah tibalah masanya bagi orang Melayu meninggalkan UMNO dan memberi sokongan padu kepada PN.

Menulis sampai di sini, semakin kuat soalan bermain di kepala saya sama ada apa yang berlaku sekarang ini adalah perancangan halus Allah Ta’ala untuk “menghapuskan satu kaum yang zalim” dan “menggantikannya dengan satu kaum yang lebih adil”. UMNO telah diberi kuasa lebih dari 60 tahun. Dalam tempoh itu pemimpin-pemimpinnya menjadi kaya raya melalui rasuah dan penyalahgunaan kuasa. Amaran dengan kekalahan dalam PRU14 dan nasihat supaya membersihkan diri dan parti oleh orang-orang yang tidak berkepentingan tidak diendahkan. Maka, Allah membiarkan pemimpin-pemimpinnya membuat keputusan-keputusan yang salah yang membinasakan parti mereka sendiri.

Jika demikian, tidak perlulah kita menghabiskan masa dan tenaga untuk memperbaiki “kaum yang zalim” itu. Biarkan sahaja mereka musnah. Berilah sokongan sepenuhnya kepada “kaum yang adil” sambil memperingati mereka supaya jangan membuat kerosakan di muka bumi ini. Jika mereka juga kemudiannya melakukan kerosakan di muka bumi ini, tunggulah giliran mereka untuk menerima balasannya. Wallahu a’lam.

Tun Abdul Hamid Mohamad
Bekas Ketua Hakim Negara

Tulisan ini adalah pandangan peribadi penulis yang dipetyik daripada blog beliau dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Saya hanya lontar idea lantik Ismail Sabri jadi Pengerusi BN: Annuar

Ketua Bahagian UMNO Ketereh Tan Sri Annuar Musa menyifatkan cadangan beliau agar Datuk Seri Ismail Sabri Yaakob diangkat sebagai Pengerusi Barisan Nasional (BN) yang baharu hanyalah sebagai pandangan dan lontaran idea beliau.

Menurutnya cadangan itu dilontarkan susulan keputusan Majlis Tertinggi (MT) UMNO mencalonkan Ismail Sabri sebagai Perdana Menteri (PM) bagi Pilihan Raya Umum Ke-15 (PRU15), menurut laporan Bernama.

Bercakap kepada pemberita pada majlis berbuka puasa bersama komuniti Keluarga Malaysia di sebuah hotel di sini hari ini, Menteri Komunikasi dan Multimedia itu berharap perkara itu tidak menjadi isu polemik yang berpanjangan.

“Pada saya tidak perlu berpolemik yang panjang…itu hanya satu pandangan dan yang penting kita menyambut baik apa yang diputuskan oleh Majlis Tertinggi…itu sebagai satu langkah ke hadapan yang proaktif dan baik yang membolehkan Perdana Menteri itu sendiri memantapkan lagi kedudukan parti itu sendiri dan kerajaan.

“Itu (cadangan) hanya pandangan saya sebagai Ahli Parlimen dan juga ketua bahagian…sama ada ia (pandangan ) boleh dilaksanakan atau tidak boleh ia berbalik kepada keputusan Majlis Tertinggi…yang penting apabila parti telah buat keputusan, kita ahli ahli hendaklah patuh kepada parti,” katanya.

Semalam Annuar dilapor berkata sudah tiba masanya Ismail Sabri turut diberi amanah sebagai Pengerusi Barisan Nasional (BN) dan Pengarah Utama Jentera Pilihan Raya BN.

Sebagai calon Perdana Menteri juga, beliau berkata Ismail Sabri perlu diberi seluas-luas ruang untuk mencorakkan pentadbiran yang mampu membawa orde baharu politik negara yang lebih segar, bersih, berintegriti serta mampu memulihkan negara.


Najib jejaskan rayuan sendiri bila tukar peguam saat akhir: Pendakwa

Tindakan Datuk Seri Najib Razak pada jam terakhir dengan menukar pasukan peguamnya sebelum rayuan terakhir di Mahkamah Persekutuan dalam perbicaraan kes penyelewengan dana SRC International, telah menggagalkan kesnya sendiri, kata pihak pendakwaan.

Ketua Pendakwa Raya ad hoc, Datuk V Sithambaram berkata walaupun menjadi haknya untuk menukar peguam, peguam baharu itu mesti bersedia untuk mengambil kes berkenaan dengan tarikh yang telah ditetapkan oleh mahkamah.

“Mereka cuba ‘menukar kuda’ di pertengahan aliran. Dan mereka menukarnya terlalu dekat dengan tarikh pendengaran.

“Jika tidak kerana percubaan perayu ‘menukar kuda’, kami tidak akan berada di sini hari ini,” kata pendakwa raya kepada panel lima hakim yang diketuai oleh Ketua Hakim Sabah dan Sarawak, Hakim Datuk Abdul Rahman Sebli di Mahkamah Persekutuan di Putrajaya hari ini (Isnin, 27 Februari 2023).

Panel itu turut dianggotai, Hakim Mahkamah Persekutuan, Datuk Vernon Ong Lam Kiat; Datuk Rhodzariah Bujang; dan Datuk Nordin Hassan; serta Hakim Mahkamah Rayuan, Datuk Abu Bakar Jais.

Sithambaram berkata seseorang tidak boleh begitu sahaja menukar peguam kepada mereka yang tidak bersedia untuk meneruskan perbicaraan yang dijadualkan atau ini akan membuka ruang kepada pihak lain untuk mendapatkan penangguhan.

“Ini akan membawa kepada masalah dalam pentadbiran keadilan,” tambahnya.

Ketika rayuan terakhir Najib di Mahkamah Persekutuan, peguamnya Datuk Hisyam Teh Poh Teik, mengekalkan pendirian bahawa beliau tidak bersedia untuk meneruskan rayuan dan enggan mengemukakannya.

Hisyam juga meminta penangguhan prosiding selama tiga hingga empat bulan kerana beliau hanya mengambil alih perkara itu beberapa minggu sebelumnya.

Najib sebelum ini telah ‘memecat’ firma guamannya yang sudah lama mewakili Tetuan Shafee & Co diketuai Tan Sri Muhammad Shafee Abdullah, dan menggantikannya dengan Tetuan Zaid Ibrahim Suflan TH Liew & Partners (ZIST).

Panel lima hakim yang dipengerusikan oleh Ketua Hakim Negara Tun Tengku Maimun Tuan Mat, bagaimanapun menolak permohonan Hisyam.

Hisyam kemudiannya enggan membuat sebarang hujahan rayuan bagi pihak Najib.

Najib dalam permohonan semakannya memohon untuk membatalkan keputusan yang dibuat oleh panel lima hakim Mahkamah Persekutuan, diketuai Ketua Hakim Negara, Tun Tengku Maimun Tuan Mat pada 23 Ogos tahun lepas yang mengekalkan sabitan dan hukuman penjara 12 tahun dan denda.

Perbicaraan bersambung.


Banjir: Tiga beradik maut kena renjatan elektrik di Kelantan

Tiga beradik perempuan maut, dipercayai akibat terkena renjatan elektrik di luar rumah mereka yang dilanda banjir di Kampung Bendang Surau dekat Morak, di Tumpat, pagi tadi (19 Disember 2022).

Mangsa berusia di antara 20 hingga 27 tahun meninggal dunia di lokasi kejadian itu, kira-kira 11.45 pagi

Difahamkan, seorang daripada mangsa terkena renjatan elektrik selepas memegang tiang rumah sebelum terkena pula kepada dua adiknya turut berada di hadapan rumah.

Ahli keluarga mangsa, Mohd Amin Mohd Nazir, 25, ketika ditemui mengesahkan kejadian itu.


Kerajaan perlu proaktif kawal inflasi, elak terjerumus hiperinflasi

Menurut Bank Negara Malaysia (BNM), kenaikan inflasi disebabkan terutamanya oleh inflasi yang lebih tinggi untuk makanan di luar rumah, tambang perjalanan udara serta pembaikan dan penyelenggaraan pengangkutan persendirian.

Inflasi keseluruhan meningkat kepada 2.3 peratus pada April berbanding 2.2 peratus yang direkodkan pada bulan sebelumnya manakala inflasi teras turut mencatat peningkatan kepada 2.1 peratus berbanding 2.0 peratus bulan lalu.

Tambah BNM, eksport mencatat peningkatan 20.7 peratus berbanding 25.3 peratus pada Mac, mencerminkan kekukuhan yang berterusan merentas produk eksport Malaysia.

Pada masa hadapan, prestasi eksport akan terus mendapat manfaat daripada permintaan luaran dan peningkatan kitaran teknologi global.

Di samping itu, harga komoditi yang tinggi dan peningkatan pengeluaran akan memberikan dorongan selanjutnya kepada eksport. Namun, prospek perdagangan terus bergantung pada gangguan rantaian bekalan global dan konflik ketenteraan di Ukraine.

Dalam pada itu, situasi meletakkan Ringgit Malaysia berada pada paras terendah dalam tempoh 22 bulan berbanding dolar Amerika Syarikat (AS).

Nilai tukaran itu dijangka terus menurun untuk tiga hingga enam bulan akan datang.

Antara punca utama kepada kejatuhan ringgit adalah disebabkan pengukuhan mata wang dolar AS, kelembapan ekonomi China dan konflik antara Rusia dan Ukraine.

Sementara itu, Pensyarah Kanan Ekonomi dan Muamalat, Universiti Sains Islam Malaysia (USIM), Mohammad Noorizuddin Nooh pula berpandangan, ringgit yang lemah boleh bertindak sebagai rangsangan kepada perniagaan Malaysia.

Menurutnya, peningkatan permintaan untuk produk domestik berkemungkinan akan menjana lebih banyak keuntungan untuk perniagaan tertentu seperti sektor pembuatan.

“Kadar pertukaran mempengaruhi perbelanjaan pengguna harian negara dan juga mempengaruhi permintaan agregat ekonomi melalui kesannya ke atas kos eksport dan import.

“Malaysia adalah sebuah negara membangun, maka kadar pertukaran asing adalah penting kepada pengimport dan pengeksport yang besar dan ini akan turut memberi kesan kepada tahap keselamatan makanan dalam negara,” katanya.

Ujarnya, cabaran Malaysia untuk mengekalkan jaminan makanannya ekoran saiz populasi yang semakin meningkat di Malaysia, namun bekalan beras tempatan terhad.

“Pengeluaran beras tempatan nampaknya tidak mencukupi dan sejak beberapa tahun lalu, Malaysia bergantung pengeluaran beras dari negara lain yang mempunyai lebihan dengan mengimportnya ke dalam negara.

“Perkara ini juga sama untuk bahan dan bekalan makanan yang lain seperti ayam, daging, sayuran yang terpaksa diimport untuk memenuhi keperluan domestik,” katanya.

Dalam pada itu, Pakar Ekonomi, Prof. Madya Dr. Ahmad Fadhly Arham berkata, ekonomi negara berhadapan dengan inflasi dan besar kemungkinan berhadapan dengan situasi hiperinflasi sekiranya tiada langkah-langkah intervensi yang terkawal dan berkesan diambil.

Jelasnya, kerajaan perlu menetapkan harga-harga siling bagi keperluan harian yang lebih baik dan efektif selain jaringan keselamatan sosial yang berstruktur perlu dijalankan.

Tambah beliau, jika kerajaan tidak mengambil langkah proaktif, sudah tentunya akan memberi kesan terhadap kos sara hidup dan peningkatan terhadap harga-harga barang.

“Sebagai contoh, harga ubat-ubatan yang diimport, harga dedak ayam yang diimport semua perlu dibayar dengan harga nilai ringgit yang lebih besar.

“Ini sudah pasti akan menyebabkan peningkatan harga ubat-ubatan yang dijual di Malaysia dan memberi kesan terhadap harga ayam tempatan,” ujarnya.

Justeru, rakyat perlu bersedia untuk berubah dari segi mental dan sikap.

Katanya, langkah persediaan pertama adalah berjimat cermat dan sentiasa mendahulukan keperluan daripada kehendak.


PRN Melaka: Hampir 40 peratus pemilih awal keluar mengundi

Hampir 40 peratus pemilih awal Pilihan Raya Negeri (PPN) Melaka keluar membuang undi di dua Pusat Pengundian Awal (PPA) bermula jam 8 pagi hingga tengah hari ini.

Dua saluran PPA di Ibu Pejabat Polis Kontinjen (IPK) Melaka, Ayer Keroh disediakan selain khemah khas tempat mengundi untuk mereka yang mempunyai gejala Covid-19.

Pengundi yang hadir diminta mengimbas suhu dan kod QR MySejahtera serta perlu menggunakan cecair pembasmi kuman sekerap mungkin selain sentiasa diingatkan menjaga penjarakan fizikal.

Di IPK Melaka, seramai 739 pegawai dan anggota berdaftar sebagai pengundi awal dengan empat slot waktu mengundi ditetapkan iaitu jam 8 hingga 10 pagi, 10 pagi hingga 12 tengah hari, 12 tengah hari hingga 2 petang dan 2 petang hingga 4.30 petang.

Hadir meninjau pusat pengundian awal itu ialah Pengarah Jabatan Pengurusan Bukit Aman, Datuk Zaini Jass dan Ketua Polis Melaka, Datuk Abdul Majid Mohd Ali.

Turut kelihatan di PPA itu ialah calon Perikanan Nasional (PN) Datuk Seri Micheal Gan Peng Lam.

Sementara itu Pengerusi Suruhanjaya Pilihan Raya (SPR) Datuk Abdul Ghani Salleh tiba di IPK Melaka sekitar jam 9.35 pagi dengan diiringi Zaini dan Abdul Majid.

Abdul Ghani menghabiskan masa kira-kira 20 minit melawat PPA tersebut dan sempat bertanya beberapa soalan kepada pegawai SPR dan anggota polis yang bertugas.

Terdahulu beliau turut diberikan sedikit taklimat oleh Abdul Majid sebelum bergerak memasuki kaunter saringan kesihatan dan masuk ke dalam Dewan Serbaguna yang sedang berlangsungnya proses pengundian awal.

Dalam pada itu, setakat 9.30 pagi, tiada pengundi bergejala dikesan namun dua pegawai Kementerian Kesihatan yang lengkap memakai peralatan pelindungan diri (PPE) didapati sentiasa bersedia di PPA tersebut.

Sementara itu, di PPA Sekolah Kebangsaan Kem Terendak 2 menyaksikan Panglima 3 Divisyen Infantri Mej Jen Datuk Tengku Muhammad Fauzi Tengku Ibrahim mengundi di pusat berkenaan, pagi tadi.


Ustazah Rokiah tak serik walau 4 bulan kena badi mayat Orang Asli

Terkena badi mayat selama empat bulan selepas menguruskan jenazah wanita Orang Asli di Rancangan Penempatan Semula (RPS) Banun, Gerik, kira-kira 20 tahun lalu tidak melunturkan semangat bekas pembantu guru agama dakwah Orang Asli daripada terus berbakti dalam bidang itu.

Ustazah Rokiah Man, 61, berkongsi pengalaman selepas menerima Anugerah Pendakwah yang disampaikan Sultan Perak, Sultan Nazrin Muizzuddin Shah sempena Majlis Sambutan Maulidur Rasul 1444 Hijrah peringkat negeri Perak di Ipoh, hari ini.

Malah, nenek kepada 17 cucu itu berkata, pengalaman berkenaan lebih mendekatkan hubungannya dengan masyarakat Orang Asli yang umum diketahui kurang pendedahan mendalam berkaitan Islam.

Menceritakan pengalaman itu, beliau berkata, gangguan badi mayat, seperti demam berpanjangan dan lemah anggota badan, berlaku selepas memandi serta menguruskan jenazah seorang wanita Orang Asli, dua hari tamat menghadiri kursus pengurusan jenazah pada 2000.

“Ketika itu jawatan saya adalah Guru Fardu Ain Orang Asli di bawah Jabatan Agama Islam Perak (JAIPk) dan pada waktu itu pembabitan kaum wanita sebagai pendakwah masyarakat Orang Asli memang kurang hinggakan saya sering diminta menguruskan jenazah wanita Islam Orang Asli.

“Selepas dua hari mengikuti kursus pengurusan jenazah, saya sudah dipertanggungjawab menguruskan jenazah. Sejurus selepas itu saya demam berpanjangan dan sering rasa seperti kepanasan walaupun doktor gagal mengenal pasti jenis penyakit itu.

“Hinggalah kira-kira empat bulan kemudian ketika dibawa berubat secara Islam oleh bapa saudara, beliau (bapa saudara) mendapat petunjuk bahawa situasi demam yang saya alami adalah disebabkan badi mayat dan selepas melalui proses berubat itu, saya sembuh,” katanya menurut BH.

Rokiah berkata, beliau bagaimanapun bernasib baik kerana ketika mula menggalas tugas dengan JAIPk, beliau bergerak menyantuni masyarakat Orang Asli di Gerik dengan ditemani suami, Osman Mat Ludin, 82, yang ketika itu berkhidmat sebagai pendakwah Orang Asli.

Setakat ini, beliau sudah menguruskan lebih 50 jenazah wanita Orang Asli sepanjang mula berkhidmat pada 2000 sehingga sekarang dengan menyifatkan angka itu masih kecil disebabkan beliau lebih memilih untuk mengurusksan jenazah dari kaum masyarakat itu.

Beliau bagaimanapun enggan berkongsi pengalaman mistik berkaitan pengursan jenazah yang pernah dialaminya kerana beranggapan ia bakal membuka aib jenazah namun mengakui terdapat beberapa perbezaan ketika menguruskan jenzah Orang Asli.

“Pada saya sudah ramai pihak terutamanya badan bukan kerajaan (NGO) kelihatan berlumba bagi menguruskan jenazah masyarakat Islam kita di Malaysia secara amnya termasuk yang berorientasikan keuntungan namun keadaan berbeza jika jenazah itu adalah kaum Orang Asli.

“Walaupun sekarang saya hanya suri rumah kerana kontrak sebagai pembantu pendakwah sudah tamat tahun lalu, hubungan saya dengan Orang Asli beragama Islam terutama sekitar kawasan Kampung Ulu Gerik masih terjalin erat sehingga kini,” katanya yang menetap di Kampung Sira Kulim, Air Panas, Gerik.

Sementara itu, Anugerah Pendakwah yang disampaikan Sultan Nazrin kepada Rokiah melayakkannya membawa pulang wang tunai RM3,000, plak penghargaan, dan sijil.

Selain Anugerah Pendakwah, Sultan Nazrin turut menyampaikan Anugerah Pegawai Masjid terdiri dari kategori imam, bilal, dan siak; Anugerah Tokoh NGO; dan Anugerah Pengamal Media; selain Penghargaan Johan Jurus Seni Silat Masjid-masjid negeri Perak 2022 yang masing-masing melayakkan penerimanya beroleh wang tunai RM3,000, plak, serta sijil.


Covid-19: Selangor bakal cecah 800,000 kes positif terkumpul esok

Lima sahaja negeri merekodkan peningkatan jangkitan baharu dalam tempoh 24 jam sehingga 12 tengah hari tadi, tetapi semuanya mencatat kes tiga digit dengan terendah adalah Perlis sebanyak tiga kes.

Mengikut statistik dikeluarkan Jabatan Kesihatan Negeri-negeri malam ini, Selangor merekodkan 914 kes baharu hari ini berbanding 837 semalam, menjadikan kumulatif di negeri itu meningkat kepada 799,787 kes.

Berdasarkan purata jangkitan harian yang dilaporkan, kumulatif kes positif di negeri itu bakal mencecah lebih 800,000, esok.

Menurut statistik Covidnow, sehingga semalam seramai 778,173 pesakit Covid-19 di Selangor dilaporkan sembuh, manakala 10,015 pesakit lagi meninggal dunia.

Setakat ini, sebanyak 11,599 kes masih aktif, dengan sehingga semalam seramai 8,768 pesakit menjalani kuarantin di rumah; 1,193 diberi rawatan di PKRC; 692 dimasukkan ke hospital; dan 32 dirawat di unit rawatan rapi (ICU), termasuk 12 daripadanya memerlukan alat bantuan pernafasan.

Sehingga kini jumlah kes import yang dicatat di Selangor ialah sebanyak 3,214 kes.

Sehingga semalam seramai 4,779,914 individu atau 94.5 peratus populasi di negeri itu telah lengkap divaksinasi, 4,847,998 atau 95.7 peratus lagi menerima sekurang-kurangnya satu dos, dan 2,214,750 atau 33.9 peratus lagi menerima suntikan dos penggalak.

Sebanyak 47 daripada 1,321 kluster di Selangor masih aktif, menurut statistik Kementerian Kesihatan (KKM).

Sementara itu, Pahang turut mencatat peningkatan jangkitan apabila merekodkan 207 kes baharu berbanding 195 semalam, diikuti Negeri Sembilan (203 kes baharu, 111 semalam); Terengganu (63 kes baharu, 57 semalam); dan Putrajaya (13 kes baharu, lima semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata sebanyak 263 kes import dikesan dalam tempoh 24 jam sehingga 12 tengah hari tadi menjadikan keseluruhannya sejak awal 2020 lalu sebanyak 13,252 kes.

Menurutnya daripada jumlah kes import itu, 204 melibatkan warga tempatan dan 59 rakyat asing.

Daripada 3,010 kes hari ini, sebanyak 2,747 kes melibatkan penularan tempatan, termasuk membabitkan 113 rakyat asing.

Dalam tempoh sama sebanyak 2,584 pesakit telah sembuh menjadikan kumulatif pulih sebanyak 2,735,355 kes atau 97.4 peratus daripada 2,808,347 kumulatif kes positif.

Seramai 182 pesakit masih dirawat di ICU termasuk 83 daripadanya memerlukan alat bantuan pernafasan, katanya.

Dr Noor Hisham berkata dalam tempoh itu juga sebanyak tujuh kluster baharu dikesan menjadikan sehingga kini 176 kluster masih aktif.

“Daripada 3,010 kes harian yang dilaporkan pada hari ini, 28 kes atau 0.9 peratus adalah kategori 3, 4, dan 5; dan 2,982 kes (99.1 peratus) lagi adalah terdiri daripada kategori 1 dan 2,” katanya.


Jalan terus dan tidak akan merayu kembali sertai UMNO: Khairy

Tiada rayuan akan dibuat untuk menyertai UMNO kembali, tegas Khairy Jamaluddin Abu Bakar.

Bekas Ahli Parlimen (MP) Rembau yang dipecat kerana mahu melawan Datuk Seri Ahmad Zahid Hamidi dalam pemilihan parti sebelum ini berkata sudah melupakan penganiayaan terhadapnya dan akan jalan terus, malah tidak akan merayu untuk kembali menyertai UMNO.

“We have to move on… kita pun rasa keputusan dah dibuat. Kita pun tak tahu kenapa kita dipecat. Nak minta kita rayu. There is no point,” katanya dalam episod terbaru ‘Keluar Sekejap’.

Dalam pada itu, Khairy juga dilaporkan berkata akan bertemu dengan Pengerusi Perikatan Nasional (PN), Tan Sri Muhyiddin Yassin bagi memuktamadkan keputusan selepas ditawarkan untuk menyertai parti Bersatu baru-baru ini.

Rakannya yang juga bekas Ketua Penerangan UMNO, Shahril Sufian Hamdan juga mahu terus melangkah ke hadapan dan tidak melihat sebarang sebab untuk mereka merayu semula.

Bersetuju dengan kenyataan Khairy, Shahril berkata, tindakan tidak menerima pelawaan itu bukanlah menunjukkan mereka ego.

Menurut Shahril, Zahid boleh melakukan apa sahaja dirasakan terbaik untuk UMNO, bagaimanapun beliau enggan mengikut Ahli Majlis Tertinggi (MT) Datuk Lokman Adam yang kuat mengampu dan diterima semula masuk parti.

“Tak apalah, kita duduk kat luar dan boleh teruskanlah dengan apa yang presiden dan juga kepimpinan UMNO rasa terbaik.

“Saya tak sombong, saya rasa itu adalah pandangan datang daripada kawan tapi pada saya, kamu tak boleh ubah apa yang dah berlaku dan jika mereka nak kita move on, kita akan move dengan senyap dan terhormat,” katanya.

Terdahulu, bekas Naib Presiden UMNO Datuk Seri Hishammuddin Hussein mempersoalkan keikhlasan pelawaan parti untuk menerima kembali mana-mana ahlinya yang dikenakan tindakan disiplin termasuk mereka digantung atau dipecat.

Ia selepas Zahid pada Perhimpunan Agung UMNO (PAU 2023) berkata MT bersifat terbuka atas saranan perwakilan untuk menerima kembali ahli dikenakan tindakan disiplin sama ada dipecat ataupun digantung oleh parti.


Perhimpunan Agung UMNO ditangguh ke bulan Mac, MT kekal sokong Ismail Sabri

UMNO akan mengadakan Perhimpunan Agung 2021 (PAU 2021) pada Mac ini selepas ditangguhkan susulan bencana banjir besar yang melanda negara baru-baru ini.

Perkara itu diumumkan UMNO dalam satu kenyataan selepas mengadakan Mesyuarat Majlis Tertinggi malam ini, tarikh baharu bagi PAU 2021 ialah pada 16–19 Mac 2022.

Bagi PAU 2021 kali ini, kesemua 14 orang perwakilan setiap Bahagian akan dijemput untuk menghadiri ke persidangan dan tidak diadakan perhimpunan secara hibrid.

Kesemua lima orang Perwakilan bagi setiap sayap juga akan menghadiri PAU masing-masing pada kali ini.

Mengambilkira situasi Covid-19 yang masih menular, UMNO menasihati perwakilan supaya mematuhi prosedur operasi standard (SOP) seperti penjarakan sosial, memakai pelitup muka, penggunaan Aplikasi Mysejahtera, sanitizer dan lain-lain.

Dalam pada itu, Setiausaha Agung UMNO, Datuk Seri Ahmad Maslan dalam satu kenyataan berkata, sokongan terhadap Datuk Seri Ismail Sabri Yaakob sebagai Perdana Menteri sentiasa kekal, malah perlu terus dimantapkan.

“Majlis Tertinggi UMNO menegaskan bahawa sokongan kepada YAB Datuk Seri Ismail Sabri bin Yaakob sebagai Perdana Menteri adalah sentiasa kekal malahan perlu terus dimantapkan,” katanya.

Selain itu, kesiapsagaan menghadapi Pilihan Raya Umum (PRU) ke-15 perlu dibuat bagi menghadapi pengundi 18 tahun dan pengundi baharu sekitar 5.8 juta orang.

Turut menjadi fokus UMNO dalam mesyuarat pada malam ini adalah sidang Dewan Rakyat pada 20 Januari ini yang Diharapkan dapat mengumpul cadangan beras agar negara terhindar daripada banjir-banjir besar pada masa akan datang.

“Banjir besar yang melanda negara pada Disember 2021 dan Januari 2022 merupakan sesuatu yang diluar jangkaan. Pelbagai bantuan banjir yang diberi oleh kerajaan adalah dialu-alukan.

“Mesyuarat mengambil ingatan tentang pengurusan banjir yang perlu diperbaiki terutama di Negeri Selangor. Sidang Dewan Rakyat khas pada 20 Januari 2022 juga diharapkan dapat mengumpulkan cadangan-cadangan bernas agar Malaysia menjadi negara yang terhindar daripada banjir-banjir besar pada masa akan datang,” kata kenyataan itu lagi.


‘Lockdown’ kunci utama tangani penularan Covid-19: PM Australia

Perdana Menteri Australia Scott Morrison hari ini mempertahankan strategi ‘lockdown’ dan pendekatan perintah sekatan bagi menangani penularan virus Covid-19 di negara itu, tatkala jumlah jangkitan harian memecah rekod baharu.

Beliau menegaskan perintah sekatan dan penutupan itu akan diteruskan sehingga sekurang-kurangnya 70 peratus daripada populasi Australia telah diberi suntikan vaksin Covid-19 sepenuhnya.

Mengikut data pihak berkuasa kesihatan negara itu, Australia merekodkan 914 jangkitan baharu dalam tempoh 24 jam, berbanding jumlah tertinggi sebelum ini sebanyak 894 kes.

Peningkatan itu didorong oleh penularan meluas varian Delta yang mula dikenal pasti di India, dan mudah berjangkit.

“Anda tidak boleh hidup dengan lockdown selama-lamanya dan pada satu waktu anda perlu melakukan perubahan dan ia akan dilakukan apabila mencapai 70 peratus,” kata Morrison merujuk kepada program imunisasi Covid-19 Australia dalam rancangan stesen ABC hari ini.

Penutupan atau lockdown itu katanya adalah kunci utama Kerajaan Persekutuan untuk mengendalikan pandemik Covid-19 sehingga tahap imunisasi mencapai 70 peratus, manakala sempadan negara pula akan dibuka setelah mencapai 80 peratus.

Namun, perintah sekatan dan penutupan yang dikuatkuasakan di beberapa bandar utama seperti Sydney dan Melbourne mencetuskan kemarahan orang ramai.

Semalam, polis menangkap ratusan peserta demonstrasi yang membantah perintah sekatan dan penutupan di Sydney dan Melbourne, dua bandar paling padat penduduk di New South Wales dan Victoria yang masih diletakkan di bawah perintah ‘lockdown’.

Victoria sudah enam kali dikenakan perintah ‘lockdown’ sejak permulaan pandemik Covid-19 merekodkan 65 kes baharu hari ini, menjadikan kedudukan semasa kepada 440 kes.

Sementara itu New South Wales pula mencatatkan 830 kes baharu hari ini, di sebalik tindakan memperketatkan sekatan dan ‘lockdown’ di beberapa bandar utama di negeri itu, termasuk Sydney.

Keseluruhannya Australia merekodkan hampir 12,000 kes aktif sehingga kini.

Hanya kira-kira 30 peratus daripada individu berusia 16 tahun ke atas di negara itu yang telah melengkapkan dua dos vaksin Covid-19, menurut data Kementerian Kesihatan.

Program vaksinasi lebih perlahan sekarang ini susulan kekurangan bekalan vaksin Pfizer-BioNTech, manakala sesetengah penduduk negara itu pula enggan menerima vaksin AstraZeneca yang dikatakan boleh menyebabkan risiko pembekuan darah. – Agensi


Tolak kerusi roda mentor, PM ajar Zahid cara hargai jasa cikgu

Tular dalam media sosial Datuk Seri Ismail Sabri Yaakob menolak kerusi roda bekas Menteri Kebudayaan Kesenian dan Pelancongan yang juga mentornya, Tan Sri Sabbaruddin Chik.

Perdana Menteri (PM) mengadakan pertemuan dengan Sabbaruddin yang dianggap sebagai cikgunya dalam politik, malah dilantik sebagai Setiausaha Politik Sabbaruddin pada 1995 hingga 1999 pada awal karier politiknya.

Beberapa keping foto yang menunjukkan kemesraan antara Ismail dengan Sabbaruddin itu dikongsi Setiausaha Politik PM, Datuk Anuar Yunus di Facebook.

“Terharu saya melihat bos saya, Datuk Seri Ismail Sabri menyantuni mentornya, Sabbaruddin dalam majlis makan malam semalam.

“Ia menunjukkan bagaimana seorang anak murid yang kini bergelar Perdana Menteri mengenang budi dan jasa mentornya,” katanya di Facebook.

Bagaimanapun, diketahui umum Presiden UMNO Datuk Seri Ahmad Zahid Hamidi juga merupakan anak murid kepada Ketua Pembangkang Datuk Seri Anwar Ibrahim selepas tular rakaman perbualan mesra antara kedua-dua mereka sebelum ini.

Zahid menggelar Anwar sebagai cikgunya, difahamkan hubungan mesra kedua-dua mereka sejak 1998 semasa Zahid ketika itu menjadi Ketua Pemuda UMNO dan Anwar waktu itu menjawat jawatan Timbalan Presiden.

Sabbaruddin, 80, adalah sifu politik Perdana Menteri yang juga individu yang bertanggungjawab mengangkat Ismail Sabri ke dalam dunia politik.

Pada masa sama, Anuar berkata, PM tidak melepaskan peluang berbincang mengenai senario politik terkini dalam kesempatan bertemu Sabbaruddin.

“Pada pertemuan hampir dua jam itu, mereka berbual pelbagai perkara. Sudah tentu mengenang kisah lama, cerita suka duka dan pahit manis dalam politik.

“Mereka turut berbincang mengenai senario politik terkini termasuk konsep Keluarga Malaysia yang dibawa dalam pentadbiran kerajaan hari ini,” katanya.


Ahli UMNO kena berlapang dada terima kehadiran PKR, DAP

Ahli UMNO diseru berlapang dada dengan kehadiran pemimpin kerajaan perpaduan pada Perhimpunan Agung UMNO (PAU) 2023.

Sehubungan itu, Ahli Majlis Kerja Tertinggi (MKT) UMNO, Datuk Seri Ahmad Maslan mengingatkan ahli parti agar tidak terpengaruh dengan tindakan segelintir ahli UMNO yang kononnya mahu memboikot perhimpunan itu.

“Dalam dinamika politik baharu ini, ia memerlukan keterbukaan minda serta kelapangan dada dan hati untuk bersama. Mereka juga perlu memahami konsep parti demokrasi yang berlaku setelah menjunjung titah Yang di-Pertuan Agong.

“Ahli parti perlu berlapang dada dengan kehadiran Anwar, lebih-lebih lagi kita seangkatan dan perlu berdepan perang politik yang lebih besar, iaitu PRN di enam negeri tidak lama lagi,” katanya selepas mempengerusikan Mesyuarat Veteran UMNO Johor di Bangunan UMNO Johor di Johor Bahru, hari ini.

Sebelum ini, Setiausaha Agung UMNO, Datuk Asyraf Wajdi Dusuki memaklumkan kesemua presiden parti komponen kerajaan perpaduan termasuk PKR dan DAP akan menghadiri PAU 2023 yang bakal membuka tirai pada 7 hingga 10 Jun ini di Pusat Dagangan Dunia (WTC) Kuala Lumpur.

Dalam pada itu, Ahmad Maslan yang juga Timbalan Pengerusi Badan Perhubungan UMNO Johor berkata kehadiran Pengerusi Pakatan Harapan (PH), Datuk Seri Anwar Ibrahim bersama-sama presiden parti lain dalam kerajaan perpaduan pada PAU 2023 itu menunjukkan kesungguhan PH menghadapi PRN tidak lama lagi.

Baru-baru ini, bekas Timbalan Ketua UMNO Bahagian Putrajaya, Datuk Tun Faisal Ismail Aziz menegaskan tidak berminat menghadiri PAU dan tidak akan menghadiri sebarang aktiviti parti selagi diterajui Presiden UMNO, Datuk Seri Ahmad Zahid Hamidi.

Jumaat lalu, Asyraf berkata UMNO sedia menjemput bekas ahli yang dipecat namun hanya perwakilan dibenarkan memasuki Dewan Merdeka WTC.


Anwar berjaya runding dengan Warisan, tunggu persetujuan kem Zahid sokong

Datuk Seri Anwar Ibrahim difahamkan sudah berjaya dalam rundingan politik dengan Parti Warisan pimpinan Datuk Seri Shafie Apdal untuk menyokongnya sebagai Perdana Menteri (PM) baharu, bagaimanapun masih menunggu persetujuan dengan 15 Ahli Parlimen (PM) kem Datuk Seri Ahmad Zahid Hamidi.

Ketua Pembangkang tersebut memerlukan sokongan 15 MP yang sebelum ini juga menjadi punca kejatuhan dan kehilangan majoriti kerajaan Perikatan Nasional (PN) dipimpin Tan Sri Muhyiddin Yassin bagi mencukupkan majoritinya untuk menjadi PM ke-9.

Rundingan dengan 15 MP tersebut mungkin dilakukan menerusi perjanjian kepercayaan dan perbekalan (CSA) yang sebelum ini pernah dicadangkan antara kerajaan PN dengan blok pembangkang sebelum ini.

Menurut sumber, rundingan dengan 15 MP tersebut masih berlangsung dan setakat ini belum menerima sebarang kata putus daripada Presiden UMNO, Zahid.

Sekiranya rundingan tersebut berjaya, peluang Anwar untuk menjadi PM baharu cerah namun ia berisiko akan menerima tentangan daripada rakan sekutunya, DAP yang menolak kumpulan kleptokrat diketuai Zahid tersebut.

Anwar setakat ini mempunyai sokongan 91 MP yang berada dalam gabungan blok pembangkang, Pakatan Harapan dan jika ditambah 8 MP dari Warisan ia menjadikan keseluruhan 99 MP yang menyokongnya.

Ia bagaimanapun masih tidak mencukupi dan hanya dengan sokongan tambahan 15 MP dari UMNO, beliau akan memiliki majoriti yang diharapkannya.

Anwar mempunyai sokongan 91 kerusi, Zahid mendapat dukungan 15 MP UMNO, manakala kem Tun Dr Mahathir Mohamad bersama Datuk Seri Shafie Apdal (8 MP) dikatakan mempunyai 14 kerusi. Ketiga-tiga kumpulan ini tidak menyokong antara satu sama lain.

Ketika ini, masih samar-samar individu yang memiliki majoriti terbesar untuk dilantik sebagai PM baharu.

Anwar kini juga sedang merayu supaya semua parti-parti dalam blok tersebut menyokongnya sebagai calon PM baharu, namun majoriti dimilikinya menjadi pertikaian.

Untuk rekod, UMNO dan BN memiliki 42 MP dan kini terpecah kepada dua kumpulan besar yang menyokong Zahid dan Naib Presiden UMNO, Datuk Seri Ismail Sabri Yaakob.

Muhyiddin menyerahkan surat peletakan jawatannya semalam kepada Yang di-Pertuan Agong dan kini terserah kepada Seri Paduka untuk melantik PM baharu.


Tanah perkuburan Islam terbesar di Eropah bakal dibina di England

Jutawan bersaudara Zuber dan Mohsin Issa, mengumumkan rancangan mereka membina sebuah tanah perkuburan Islam terbesar di Eropah membabitkan keluasan 33.9 hektar tanah di di barat Blackburn, Lancashire di barat laut England.

Menurut Daily Mail, kawasan tesebut akan dinamakan Taman Memorial Issa yang bakal memiliki 35,000 tapak perkuburan atau bersamaan dengan keluasan 40 padang bola sepak.

“Kawasan tapak baharu ini dapat membantu menampung tanah perkuburan Islam terbesar sedia ada, di The Garden Of Peace yang dibuka di timur London pada tahun 2002 dengan memiliki 10,000 tapak dan kini semuanya sudah penuh.

“Pembinaan tapak baharu yang dilakukan oleh Yayasan Issa iaitu badan amal diasaskan hartawan bersaudara itu susulan peningkatan jumlah kematian akibat Covid-19,” kata mereka.

Sebelum ini, kedua-dua hartawan itu bekerja sebagai pencuci tandas dan membeli Asda – rangkaian pasar raya terbesar – tahun lalu, telah memenangi persetujuan perancangan untuk membina masjid bernilai 5 juta pound (RM28 juta) di tempat asal mereka di Blackburn.

Bagaimanapun, rancangan pembinaan tanah perkuburan itu mendapat tentangan daripada penduduk tempatan yang menyatakan kebimbangan dengan kesesakan dan kepupusan habitat liar di tapak tersebut sekiranya ianya dibina.

Sehingga kini, lebih 2,800 orang sudah menandatangani petisyen untuk membantah pembinaan cadangan itu dan Majlis Hyndburn memohon lebih banyak maklumat mengenai pembangunan itu dijalankan.

Yayasan itu kini telah mendaftarkan permohonan dengan Majlis Hyndburn untuk mewujudkan tanah perkuburan, yang terletak di luar Blackburn Road, berhampiran bandar kecil Oswaldtwistle.

Tapak baharu ini terletak berhampiran jalan dari kompleks Frontier Park bernilai 100 juta pound milik mereka, yang mempunyai stesen servis, beberapa kedai makanan dan hotel ‘Hampton by Hilton’.


Ismail Sabri umum bayaran ‘one-off’ RM1,000 kepada Tok Batin

Perdana Menteri sementara Datuk Seri Ismail Sabri Yaakob hari ini (17 Oktober 2022) mengumumkan pembayaran sekali gus (one-off) berjumlah RM1,000 kepada setiap Tok Batin atau Penghulu masyarakat Orang Asli di seluruh negara.

Beliau berkata, membabitkan peruntukan RM624,000, ia adalah sebagai tanda penghargaan kerajaan Keluarga Malaysia terhadap sumbangan Tok Batin dan Penghulu dalam pembangunan dan pemuliharaan warisan masyarakat Orang Asli.

“Ini juga membuktikan kerajaan tidak pernah meminggirkan sumbangan masyarakat Orang Asli yang merupakan sebahagian daripada Keluarga Malaysia,” katanya menurut MalayMail yang memetik laporan AFP.

Beliau dilaporkan berkata demikian pada Majlis Ramah Mesra Bersama Peserta Felcra Berhad & Pekebun Kecil RISDA di Arena Merdeka Tapah, hari ini.

Turut hadir Menteri Pembangunan Luar Bandar Datuk Seri Mahdzir Khalid, Menteri besar Perak Datuk Seri Saarani Mohamad dan Menteri Sumber Manusia Datuk Seri M Saravanan.

Pada 10 Oktober lalu, Ismail Sabri mengumumkan pembubaran Parlimen ke-14 bagi membolehkan Pilihan Raya Umum Ke-15 (PRU-15) diadakan untuk memilih kerajaan baharu, tanpa mempedulikan bantahan rakyat yang bimbang mengenai musim tengkujuh dan banjir setiap hujung tahun.

Pembubaran Parlimen itu dibuat tiga hari selepas Bajet 2023 dibentang di Parlimen pada 7 Oktober, sebelum sempat ianya diluluskan.

Mengulas lanjut, Ismail Sabri berkata kerajaan menghargai peranan dan kerja keras Tok Batin dan Penghulu dalam memastikan pentadbiran peringkat kampung Orang Asli berjalan lancar.

Menyedari kepentingan institusi itu, Perdana Menteri berkata kerajaan juga memperuntukkan elaun berjumlah RM6.739 juta setahun untuk sejumlah 624 Tok Batin dan Penghulu.

Menurutnya, kerajaan memperuntukkan RM2.7 juta dalam Bajet 2023 untuk membangunkan ekonomi golongan belia dalam masyarakat Orang Asli.

Tambah Ismail Sabri, kerajaannya akan sentiasa menjaga kebajikan Orang Asli sekiranya terus diberi mandat pada PRU-15 dan terus berjuang menyelesaikan beberapa masalah merke, termasuk isu tanah. — AFP


SPRM sila siasat, bertindak terhadap pemimpin PAS: Hadi

PAS sentiasa memberi laluan penuh kepada Suruhanjaya Pencegahan Rasuah Malaysia (SPRM) untuk menyiasat dan mengambil tindakan terhadap pemimpinnya, termasuk pada peringkat Kerajaan Persekutuan aau negeri.

Presiden PAS, Datuk Seri Abdul Hadi Awang bersetuju kepentingan tarbiyah dalam parti menghasilkan pemimpin dan kerajaan yang bersih daripada rasuah dan salah laku.

“Mereka (SPRM) dibenarkan bertindak tanpa sebarang halangan terhadap semua Menteri Besar, Exco Kerajaan Negeri dan anggota kerajaan,” katanya dalam Minda Presiden PAS di laman Facebook miliknya hari ini.

Ahli Parlimen Marang itu berkata, tahap integriti pemimpinnya masih jelas tiada beza sama ada sebelum atau selepas menjadi kerajaan sepanjang tempoh sejarah parti itu memerintah Kelantan, Terengganu dan Kedah.

“Alhamdulillah terbukti integriti Menteri Besar Kelantan yang memimpin selaam lebih dua puluh tahun (1959-1978 dan 1990-2013), begitu juga di Terengganu (1959-1961) dan Kedah (2008-2013).

“Semua pemimpin ini tidak meninggalkan pusaka rumah banglo atau cuba mengambil kesempatan ketika mengecapi kemenangan dan memimpin kerajaan negeri,” katanya.

Abdul Hadi menjelaskan, perkara sama turut terjadi ketika PAS berada dalam Kerajaan Pusat dari tahun 1973 sehingga tahun 1978 malah boleh dilihat hingga ke hari ini perjuangannya bersama kerajaan Perikatan Nasional (PN).

Malah beliau juga teruja PAS bergandingan menerajui perubahan kerajaan Pakatan Harapan kepada PN berpandukan undang-undang yang sah secara demokratik, dan kini sedang melangkah menuju Pilihan Raya Umum ke-15 (PRU-15) bersama tiga model kerajaan negeri dan turut serta dalam Kabinet Kerajaan Pusat.


Tengku Zafrul diingatkan jangan ‘terjerat’ dengan geng kleptokrasi

Menteri Kewangan Tengku Datuk Seri Zafrul Tengku Abdul Aziz diharap terus mengekalkan integriti dan kredibiliti beliau dengan tidak bersekongkol dengan kumpulan kleptokrat.

Ketua Penerangan Bersatu Datuk Wan Saiful Wan Jan mengingatkan pelantikan Tengku Zafrul oleh Perdana Menteri ketika itu Tan Sri Muhyiddin Yassin kerana negara memerlukan profesional bagi mengendalikan hal ehwal kewangan negara.

Menurutnya Muhyiddin melantik Tengku Zafrul ke Kabinet kerana negara memerlukan sepasang tangan profesional untuk mengendali hal ehwal kewangan, terutama dalam fasa permulaan pandemik Covid-19 yang membawa kepada krisis ekonomi.

“Ia juga konsisten dengan sikap Muhyiddin membawa masuk orang “luar politik” seperti Datuk Seri Dr Zulkifli Al-Bakri ke Kabinet (Menteri di Jabatan Perdana Menteri Hal Ehwal Agama) yang memerlukan kepakaran tertentu.

“Saya dan rakan-rakan mengambil pendirian sama dengan Muhyiddin, iaitu mempertahankan keputusan dibuat Tengku Zafrul kerana kita dari Bersatu inilah yang membawa dia masuk ke dunia politik. Lagipun kita berpandangan pada waktu itu Tengku Zafrul seorang yang ada pendirian.

“Semasa dia diasak oleh pelbagai pihak terutama UMNO, kamilah (Bersatu) yang mempertahankan integriti dan kredibilitinya.

“Tapi akhirnya daripada seorang Tengku Zafrul yang berwibawa, kuasa dan jawatan telah mengubah dirinya menjadi Zafrul yang sujud bersekongkol dengan kleptokrat,” katanya dalam kenyataan hari ini.

Golongan kleptokrat merujuk kepada sekumpulan pemimpin UMNO yang berhadapan dengan pertuduhan pecah amanah dan rasuah di mahkamah.

Sebelum ini, UMNO bersetuju melantik Tengku Zafrul sebagai Bendahari Barisan Nasional Selangor, sekali gus membuka peluang kepadanya untuk bertanding pada Pilihan Raya Umum Ke-15 akan datang.

Wan Saiful turut mempersoalkan tindakan membiarkan dua agensi di bawah Kementerian Kewangan – Lembaga Hasil Dalam Negeri dan Jabatan Kastam – untuk duduk bersama Presiden UMNO Datuk Seri Ahmad Zahid Hamidi dalam forum “Malaysia Tax Policy Forum”.

“Ini strategi mensucikan diri yang sama dengan Datuk Seri Najib Razak,” katanya.

Untuk rekod, Zahid kini berdepan puluhan tuduhan jenayah rasuah ketika menjadi Timbalan Perdana Menteri dan Menteri Dalam Negeri, manakala Najib pula telah didapati bersalah dalam kes SRC dan kini menunggu perbicaraan rayuan di Mahkamah Persekutuan.


Bayangkan RM58 bilion hutang dicipta Najib dapat diguna bantu rakyat?

Hutang yang ditinggalkan ketika pemerintahan Datuk Seri Najib Razak sememangnya membebankan negara dan jika hutang tersebut tidak dicipta oleh bekas Perdana Menteri itu tentu lebih banyak lagi manfaat bantuan yang dapat diberikan kepada rakyat ketika ini.

Jumlah wang yang dibayar kerajaan terhadap hutang yang dicipta oleh Najib berjumlah kira-kira RM58 bilion dan bayangkan sejumlah wang tersebut dapat digunakan untuk membantu rakyat yang sedang berdepan tekanan akibat penularan pandemik Covid-19.

Menurut Menteri Kewangan, Senator Tengku Datuk Seri Zafrul Tengku Abdul Aziz, RM15.5 bilion hutang 1Malaysia Development Berhad (1MDB) dan SRC International Sdn Bhd sudah dibayar kerajaan setakat ini, tetapi masih ada baki hutang berjumlah lebih RM42.3 bilion.

“Bayangkan, jika jumlah hampir RM58 billion ini dapat digunakan, berapa ramai rakyat yang kita dapat dibantu semasa pandemik ini?

“Bukan nak mengungkit, tetapi isu ini amat relevan dengan isu hutang negara dan kemampuan fiskal kerajaan untuk membantu rakyat,” kata Zafrul dalam sebuah video yang dimuat naik di laman Facebook.

Zafrul juga menafikan dakwaan Najib yang kononnya kerajaan berhutang dana sebanyak RM115.53 bilion dari Januari sehingga Mei tahun ini, sebaliknya pinjaman kerajaan setakat April 2021 berjumlah RM81.8 bilion dan setakat bulan Mei adalah sekitar RM99.3 bilion.

“Kesemua pinjaman kerajaan adalah berdasarkan perbelanjaan yang diluluskan di Parlimen sewaktu pembentangan Belanjawan 2021.

“Kerajaan tidak pernah menggunakan ordinan darurat untuk meningkatkan atau menambah perbelanjaan melebihi had siling yang telah diluluskan oleh Parlimen pada Ogos 2020,” terangnya lagi.

Najib sebelum ini mempersoalkan hak kerajaan untuk meminjam RM 115.53 billion sejak permulaan tahun 2021 hingga 22 Mei.

Najib berkata, pinjaman tersebut digunakan untuk ”berbelanja sesuka hati”, selepas Akta Kewangan yang mengawal dan memantau perbelanjaan kerajaan digantung melalui satu lagi ordinan darurat.

Zafrul turut menjelaskan dakwaan Najib tentang pinjaman kerajaan yang mencecah sehingga RM 115.53 billion adalah salah kerana bekas menteri kewangan itu kerana turut merangkumi pinjaman syarikat berkait kerajaan seperti Petronas dan Khazanah.

“Secara terus terang saya tidak tahu mengapa beliau memasukkan pinjaman yang dibuat oleh Petronas dan Khazanah serta hasil penjualan silterra atau saham telekom sebagai pinjaman kerajaan.

“Pinjaman Petronas dan Khazanah ialah urusan syarikat masing-masing. Mereka meminjam untuk keperluan modal dan aliran syarikat.

“Ini hutang mereka, merekalah yang bertanggungjawab,” katanya.


Azeez Rahim akan mohon pelepasan untuk misi bantuan ke Palestin

Pengerusi Biro Kebajikan UMNO, Datuk Seri Abdul Azeez Abdul Rahim akan memohon pelepasan kepada mahkamah dan pihak berkuasa bagi mengetuai Misi Bantuan Kemanusiaan Palestin anjuran UMNO.

Menjawab persoalan yang dibangkitkan orang ramai setelah beliau masih terikat dengan beberapa perbicaraan mahkamah, Azeez berkata beliau mempunyai pengalaman menghantar misi bantuan itu sebelum ini.

“Kenapa saya… sedangkan saya ada masalah pasport tetapi insya-Allah saya akan meminta pelepasan untuk misi ini kerana matlamat utama adalah menyalurkan bantuan.

“Dengan pengalaman yang saya ada…ini kali keempat saya pergi ditambah hubungan saya dengan NGO dan pemimpin tempatan di Palestin amat kukuh.

“Saya masih lagi Duta Kehormat Palestin yang dilantik pada 2012 oleh pemimpin Gaza, insya-Allah urusan akan lebih mudah dan saya akan dapat memasuki Gaza bagi menyampaikan sumbangan,” katanya dalam Facebook UMNO Online, hari ini.

Difahamkan mereka akan berada di Semenanjung Gaza selama 14 hari. Misi bantuan itu antara lain akan turut membabitkan pasukan perubatan.

Ahli Parlimen Baling itu menghadapi tiga pertuduhan menerima rasuah berjumlah RM5.2 juta berkaitan projek jalan raya di Perak dan Kedah dan 10 pertuduhan pengubahan wang haram membabitkan nilai hampir RM140 juta.

Pertuduhan rasuah didakwa dilakukan di Bank CIMB cawangan Menara UAB, Jalan Tun Perak, Kuala Lumpur pada 8 Dis 2010, dan di Affin Bank Berhad, Setiawalk, Persiaran Wawasan, Pusat Bandar Puchong, Selangor pada 13 Jun 2017 dan 10 Apr 2018.

Mengenai misi bantuan itu, beliau berkata pasukannya dijangka berlepas tiga minggu lagi dengan membawa bekalan perubatan dan pelbagai bantuan lain.

Katanya, untuk menyampaikan sumbangan kepada rakyat Palestin kali ini amat berbeza dengan tahun-tahun sebelumnya kerana pandemik Covid-19, namun semua anggota misi akan patuh segala prosedur operasi standard (SOP) yang diberikan sama ada di Malaysia dan juga negara luar.

“Kita juga merujuk kepada panduan yang telah diberikan oleh Wisma Putra dan Kementerian Luar dan langkah yang diambil oleh Wisma Putra jelas menunjukkan keprihatinan kepada rakyat Palestin yang sangat memerlukan bantuan. Inisiatif kementerian luar sebagai pemudahcara, penyelaras dan platform agar usaha bagi membantu rakyat Gaza sampai ke matlamatnya,” katanya.


MCA, MIC sokong kepemimpinan Muhyiddin

MCA dan MIC menyatakan sokongan mereka terhadap kepemimpinan Perdana Menteri Tan Sri Muhyiddin Yassin dalam memimpin dan mengalas tanggungjawab yang diamanahkan.

Kenyataan bersama Ketua-ketua penerangan parti gabungan PN, kecuali UMNO, turut berikrar terus memberi sokongan kepada Muhyiddin dan pemimpin parti untuk mentadbir negara.

Mereka turut berterima kasih kepada Ahli-Ahli Parlimen yang menyatakan sokongan kepada Muhyiddin serta Kabinet kerajaan PN untuk terus memimpin negara mendepani cabaran Covid-19.

Kenyataan bersama itu dikeluarkan oleh Bersatu, PAS, Parti Maju Sabah (SAPP), Parti Solidariti Tanah Airku (STAR), Gerakan, MIC, MCA, Parti Bersatu Rakyat Sabah (PBRS), Parti Demokratik Progresif (PDP), Parti Bersatu Sabah (PBS), Parti Pesaka Bumiputera Bersatu (PBB), Parti Rakyat Sarawak, dan Parti Rakyat Bersatu Sarawak (SUPP).

Mereka berkata usaha melawan pandemik Covid-19 harus kembali diberi tumpuan bagi memastikan kesihatan rakyat terjamin, selain membina semula ekonomi negara melalui pelaksanaan Pelan Pemulihan Nasional.

Perkara itu merupakan keutamaan sebenar negara pada waktu ini, demi kebaikan rakyat keseluruhannya.

“Kami menyeru seluruh lapisan masyarakat meneliti siri penjelasan yang diberikan oleh pihak kerajaan mengenai situasi terkini kerana terlalu banyak pihak yang cuba menangguk di air keruh untuk kepentingan peribadi dan untuk menyelamatkan diri.

“Ini termasuklah dengan sengaja mencipta berita-berita palsu dan mengeksploitasi situasi semasa melalui media sosial. Justeru rakyat mesti peka dengan gerak kerja tidak bertanggungjawab ini, dan sentiasa merujuk kepada sumber yang sahih untuk mengetahui situasi sebenar,” menurut kenyataan itu.

Menurut kenyataan itu lagi sebagai jentera penerangan parti-parti dalam kerajaan, mereka berikrar untuk terus membantu Perdana Menteri dan pucuk pimpinan parti dalam menjalankan tugas dan tanggungjawab yang diamanahkan, terutama dalam menyampaikan maklumat yang tepat kepada rakyat.

Sementara itu Bernama melaporkan beberapa pertubuhan bukan kerajaan (NGO) turut menyuarakan pendapat sama dan menzahirkan sokongan penuh terhadap kepimpinan Muhyiddin dalam menerajui pentadbiran negara.

Pengerusi Pertubuhan Kebajikan Komuniti Prihatin Tenggara Jawahir Husein berkata dalam keadaaan pandemik COVID-19 semasa, tumpuan haruslah diberikan terhadap usaha menangani penularan jangkitan itu, selain meminta semua pihak mengetepikan kepentingan politik dan mengekalkan taat setia kepada Yang di-Pertuan Agong.

Yang Dipertua Persatuan Kebajikan Masyarakat Insane Kaseh Johor Zuraini Tahir pula berkata pihaknya melahirkan kekecewaan dengan permainan politik yang mementingkan kedudukan daripada menjamin keselamatan dan ekonomi rakyat yang terkesan akibat COVID-19.

Pandangan sama turut diutarakan Pengerusi Persatuan Kebajikan Wanita Parit Sulong Sarmila Amir menyeru semua pihak bersatu padu bagi menjamin keharmonian negara dalam menghadapi COVID-19.


Rekod baharu 3,332 kes jangkitan dicatat

Kes jangkitan Covid-19 semakin membimbangkan apabila sebanyak 3,332 kes baharu direkodkan di seluruh negara hari ini.

Ketua Pengarah Kesihatan, Tan Sri Dr Noor Hisham Abdullah, berkata Selangor mencatatkan kes harian baharu tertinggi hari ini iaitu sebanyak 1,083 kes diikuti Sarawak dengan 522 kes dan Kelantan 401 kes.

Ia kemudian diikuti Kuala Lumpur yang merekodkan 359 kes; Johor (207); Pulau Pinang (158); Sabah (131); Negeri Sembilan (111); Kedah (105); Pahang (92); Perak (91); Melaka (43) ; Terengganu (19); Putrajaya (sembilan) dan Perlis (satu).

Labuan tidak merekodkan kes positif baharu COVID-19 dalam tempoh berkenaan.


Elak rekreasi di pantai, sungai

Orang ramai diingatkan supaya terus mengelakkan daripada melakukan sebarang aktiviti terutama rekreasi di kawasan pantai dan sungai sehingga tamat musim Monsun Timur Laut pada Mac ini.

Ia berikutan paras air sungai beberapa daerah di negeri ini menunjukkan kenaikan sehingga melepasi paras amaran dan waspada susulan hujan lebat sejak semalam.

Pengarah Angkatan Pertahanan Awam Malaysia (APM) Terengganu Kol (PA) Mohd Rosman Abdullah berkata setakat ini, Sungai Chalok di Setiu dan Sungai Telemong di Hulu Terengganu sudah melepasi paras amaran.

Menurutnya, enam lagi sungai iaitu Sungai Nerus di Kampung Bukit; Sungai Setiu di Kampung Besut; Sungai Nerus di Kampung Langkap; Sungai Marang di Pengkalan Berangan, Sungai Tebak Sungai Besut di Kampung Keruak pula telah melepasi paras waspada.

“Oleh itu, kita nasihatkan orang ramai supaya sentiasa berwaspada dan menjauhi aktiviti air kerana musim tengkujuh masih belum berakhir,” katanya ketika ditemui di sini, hari ini.

Dalam pada itu, Rosman berkata pihaknya akan meningkatkan pemantauan di kawasan-kawasan rekreasi air bagi memastikan tidak berlaku kejadian tidak diingini.


Zahid bawa UMNO rosakkan penyatuan ummah dalam MN

PAS berpendapat Datuk Seri Ahmad Zahid Hamidi telah merosakkan usaha penyatuan ummah yang dibuat menerusi Muafakat Nasional (MN) apabila membawa UMNO menarik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin.

Pada masa sama PAS juga berpendapat Presiden UMNO itu tidak sepatutnya mengheret sama UMNO berbuat demikian dalam keadaan negara yang sedang berdepan pandemik Covid-19.

Mursyidul Am PAS Datuk Hashim Jasin menegaskan tindakan Zahid dan UMNO itu telah menjejaskan penyatuan ummah yang diusahakan menerusi MN demi kepentingan rakyat dan negara turut terjejas.

“Dalam keadaan negara sedang berdepan cabaran pandemik Covid-19 dan ekonomi, adalah tidak sepatutnya UMNO mengambil keputusan menarik sokongan terhadap kerajaan PN dan Perdana Menteri.

“Semua pihak perlu berganding bahu bersama kerajaan dalam usaha menangani pandemik Covid-19 dan sebarang usaha ke arah ketidakstabilan politik adalah sangat tidak baik,” katanya hari ini.

Beliau mengulas tindakan Zahid awal pagi Khamis lalu yang mengumumkan UMNO tidak lagi menyokong PN dan Perdana Menteri berkuat kuasa serta-merta.

Memetik laporan Utusan Hashim berkata usaha PAS, UMNO dan Bersatu untuk menyatupadukan ummah demi kepentingan rakyat dan negara seolah-olah hancur susulan keputusan Zahid dan UMNO menarik balik sokongan itu.

Bagaimanapun beliau yakin masih ada ruang bagi ketiga-tiga parti Melayu Islam itu memperbaiki keadaan supaya tidak memberi ruang serta peluang kepada Pakatan Harapan (PH).

“Apabila penyatuan ummah PAS, UMNO dan Bersatu itu mula goyah, ia akan memberi kelebihan dan kekuatan kepada PH yang sentiasa mencari peluang.

“Sebab itu PAS sentiasa menitikberatkan untuk memperkasakan MN dan PN. Apabila kita bersatu, kita akan semakin kuat, namun apabila berpecah akan memberi kelebihan kepada pihak musuh.

“Sekarang, musuh mula menanti peluang dan sedia mengambil kesempatan itu jika kita terus bergolak. Penyatuan ummah ini perlu diperkasakan,” katanya.

Khamis lalu, Presiden PAS, Datuk Seri Abdul Hadi Awang dalam satu kenyataan berkata semua 18 Ahli Parlimen PAS memberi sokongan tidak berbelah-bahagi terhadap kepemimpinan Muhyiddin sebagai Perdana Menteri Malaysia, sekali gus menolak pendirian pemimpin rakan mereka – UMNO – dalam gabungan Muafakat Nasional (MN).

“PAS mempertegaskan sokongan sepenuhnya kepada YAB Tan Sri Muhyiddin Yassin sebagai Perdana Menteri, termasuklah sokongan tidak berbelah bahagi sekalian 18 Ahli Parlimen PAS,” katanya.


PM rendahkan daya intelektual rakyat sendiri di luar negara

PAS membidas kenyataan Perdana Menteri Datuk Seri Anwar Ibrahim yang merendahkan daya intelektual anak muda dan rakyat Malaysia sendiri ketika berucap di CTCORP Leadership Forum di Indonesia, baru-baru ini.

Pada masa sama, PAS juga mengingatkan Anwar supaya belajar adab dan mengotakan janji mengurangkan beban ekonomi serta menghormati orang yang pernah membela beliau ketika, kononnya difitnah dalam skandal peribadi sebelum ini.

Ketua Penerangan PAS Pusat Khairil Nizam Khairudin berkata kenyataan dibuat Anwar di forum itu merendahkan daya intelektual anak muda, khususnya generasi Tik Tok yang menyuarakan penolakan terhadap Pakatan Harapan (PH) dan Barisan Nasional (BN).

“Kami menelaah ucapan Perdana Menteri di CTCORP Leadership Forum di Indonesia baru-baru ini yang berbicara mengenai soal kelansungan bagaimana rakyat hari ini khasnya anak muda kurang membaca dan tidak ada nilai ada apatah lagi dengan merujuk kepada suara hati anak muda di Tik Tok sebagai contoh.

“Kenyataan itu sedikit sebanyak mengguris dan merendahkan daya intelektual rakyat khasnya anak muda ketika ini yang secara majoritinya menolak kepimpinan PH-BN mengikut keputusan PRU-15 yang lalu.

“Generasi Tik Tok yang telah sebulat suara menolak PH-BN ini sebenarnya adalah mereka yang intelektual namun cara mereka mengekspresi luahan mereka dengan menggunakan Tik Tok amat tidak disenangi oleh PH-BN yang gagal menjawab persoalan dibangkit TikTokers khasnya mengenai isu rasuah juga skandal moral pemimpin PH-BN,” katanya dalam kenyataan hari ini (13 Januari 2023).

Khairil Nizam yang juga ahli Parlimen Jerantut mengingatkan Anwar yang membicarakan soal adab pada forum ini, sebenarnya memberi tamparan kepada beliau sendiri.

“Apabila PM berbicara soal adab kononnya, ia sebenarnya satu tamparan kepada beliau sendiri yang mana meninggalkan jauh adab apabila pernah menuduh Tuan Guru Presiden PAS fitnah beliau kononnya akan bersama BN selepas PRU-15.

“Sedang hakikatnya pasca Pilihan Raya benar-benar kleptokrat yang digelar sebagai penyamun ‘hoi ya hoi’ itu menjadi gabungan bagi membentuk kerajaan pusat.

“Dimana nilai adab PM bilamana terlalu banyak berbohong? Inikah yang mahu beliau tunjuk kepada rakyat yang dikatakan sebagai beradab? Malah janji sebelum PRU-15 mahu mengutamakan kebajikan rakyat hingga kini masih tinggal janji walau lebih sebulan kerajaan PH-BN dibentuk.,” katanya lagi.

Sehubungan itu, katanya PAS menyarankan agar Anwar belajar adab dan belajar mengotakan janji mengurangkan beban ekonomi rakyat selain hormat kepada orang yang pernah membela beliau semasa beliau kononnya difitnah dalam skandal peribadi walau selepas itu dibuktikan bersalah di mahkamah dan dijatuhkan hukuman.

“Usah berkokok di padang lain (di negara jiran) sedang ekor bergelumang najis di negara sendiri,” katanya.


Omicron: Dua negeri di Australia wajibkan semula pemakaian pelitup muka

Dua wilayah dengan kepadatan penduduk yang tinggi di Australia memperkenalkan semula sekatan Covid-19 bermula hari ini susulan lonjakan kes, sementara puluhan ribu pelancong domestik menjalani ujian saringan untuk melakukan perjalanan merentas negeri bagi menyambut Krismas.

New South Wales (NSW) yang mempunyai satu pertiga daripada 25 juta penduduk di negara itu, mewajibkan semula pemakaian pelitup muka di dalam rumah dan di tempat awam, selain mengehadkan kehadiran serta mengaktifkan semula daftar masuk pelanggan melalui QR kod di premis perniagaan.

Selain itu, Victoria yang mempunyai populasi hampir sama dengan NSW, turut memperkenalkan kembali mandat pemakaian pelitup muka bagi mengurangkan bebanan kepada sistem kesihatan di negara itu.

Perlaksanaan protokol baharu dua hari sebelum perayaan Krismas adalah salah satu halangan untuk pembukaan semula Australia selepas hampir dua tahun ditutup kerana penularan varian baharu, Omicron yang semakin menular dalam kalangan masyarakat walaupun kadar vaksinasi di negara itu sudah mencapai lebih 90 peratus.

Pihak berkuasa memaklumkan kadar kemasukan ke hospital dan kematian masih di tahap rendah namun, lonjakan kes jangkitan sudah memberikan tekanan kepada pekerja penjagaan kesihatan.

Lebih 8,200 kes baharu direkodkan di Australia hari ini, lonjakan harian tertinggi mengatasi rekod sebelumnya iaitu hanya 5,600 sehari dan kebanyakkan kes dikesan di wilayah paling padat penduduk iaitu di NSW dan Victoria.

“Kes hari ini masih berada di peringkat sederhana, kita perlu terus berhati-hati dan mengambil pendekatan berjaga-jaga semasa tempoh cuti panjang sehingga akhir Januari depan,” jelas Ketua Menteri NSW, Dominic Perrottet.

Perrottet menggesa penduduk di wilayah tersebut terus mematuhi protokol yang ditetapkan dan bakal menghapuskan sekatan apabila kadar vaksinasi di negeri itu melebihi tahap ditetapkan.

Perrottet turut menggesa orang ramai mengelak daripada berkumpul selama berjam-jam menunggu untuk menjalani ujian saringan Covid-19 sekiranya mereka dimaklumkan kemungkinan kontak rapat orang yang dijangkiti tetapi tidak mengalami gejala.

“Ini akan memberikan tekanan kepada sistem penjagaan kesihatan namun, kita perlu memastikan mereka yang akan disaring dengan tempoh masa yang singkat dan cepat,” jelasnya.

Perdana Menteri Australia, Scott Morrison juga turut berikrar tidak akan kembali melaksanakan perintah berkurung, dengan memberitahu seluruh rakyat negaranya perlu bijak mengambil tanggungjawab peribadi bagi menguruskan kesihatan masing-masing.

Sebelum ini, kebanyakan negeri di Australia menetapkan pengembara menunjukkan keputusan ujian saringan negatif dalam tempoh 72 jam sebelum dibenarkan masuk ke negara itu, walaupun Morrison menyuarakan untuk meringankan keperluan ujian saringan, kerana suntikan dos penggalak sedang giat dilaksanakan.

Walaupun kes semakin melonjak di Australia, bilangan kemasukan pesakit ke hospital kekal lebih rendah berbanding semasa gelombang jangkitan Delta kerana kes aktif Covid-19 yang ketika itu menghampiri 44,000 kes.

Sehingga Isnin lalu, hampir 800 pesakit yang ditempatkan di hospital di seluruh Australia namun hanya 37 daripadanya dikaitkan dengan jangkitan Omicron dan satu kes dirawat di unit rawatan rapi serta tiada kematian dilaporkan.

Morrison menggesa rakyatnya untuk memberi lebih tumpuan kepada angka pesakit dimasukkan ke hospital daripada jumlah jangkitan harian dan beliau menentang keras protokol mandatori negara untuk mewajibkan pemakaian pelitup muka di dalam rumah.

Akan tetapi, pihak berkuasa wilayah Victoria akan tetap mewajibkan pemakaian pelitup muka di dalam rumah mulai malam ini, serta wilayah Queensland juga melaksanakan protokol yang sama. Pegawai kesihatan menjelaskan penularan varian Omicron membuatkan keadaan ‘tidak dapat dielakkan dan wajib melakukannya’.

“Untuk memastikan kita beralih daripada fasa pandemik kepada fasa endemik, virus itu perlu menular secara meluas dan kita semua perlu memiliki imuniti untuk melawannya,” jelas Ketua Pegawai Kesihatan Queensland, John Gerrard.

Walaupun di ambang penularan gelombang Omicron, Australia mampu mengekalkan kadar jangkitan jauh lebih rendah berbanding kebanyakan negara lain dengan 273,000 jangkitan dan 2,173 kematian sejak tahun lalu ketika virus itu pertama kali mula menular ke seluruh dunia.


Wira Warisan bidas AMK jangan dabik dada, sedia bergerak solo

Tindakan Angkatan Muda Keadilan (AMK) yang sombong menghentam Tun Dr Mahathir Mohamad dan mengancam untuk memutuskan hubungan dengan Parti Warisan Sabah mengundang rasa tidak puas hati Ketua Wiranya, Datuk Mohd Azis Jamman.

Azis membalas sayap PKR tersebut dengan berkata Warisan tidak ada masalah sekiranya PKR mahu bergelak solo semasa pilihan raya umum (PRU) di Sabah nanti memandangkan pengaruh parti tersebut tidak sehebat mana yang digambarkan walaupun mereka lebih awal bertapak di negeri itu sebelum penubuhan Warisan.

“Jika AMK merasakan mereka ingin bergerak sendiri dalam PRU akan datang termasuk di Sabah, kita tidak menghalang dan Warisan pun tidak terhegeh-hegeh untuk bergantung harap dengan PKR.

“Biar keputusan PRU lepas menjadi bukti… Sebelum Warisan lahir di Sabah, PKR merupakan parti pembangkang utama di Sabah dan semasa zaman kegemilangan dan kekuatan PKR ketika slogan reformasi bergema seluruh negara masa itu, kalau tidak silap jumlah kerusi terbanyak pernah dimenangi PKR (di Sabah) hanya lapan kerusi,” kata Azis kepada Agenda Daily dalam satu kenyataan.

Malah, Azis berkata PKR juga tidak perlu terlalu mendabik dada walhal rekod pencapaian semasa Pilihan Raya Negeri (PRN) yang lepas juga tidak memuaskan apabila sekadar hanya mampu menangi dua kerusi yang mereka bertanding.

“Rekod terbaik PKR di Sabah tidak ada yang perlu mereka banggakan malah PRN yang lepas bila PKR bertanding lapan kerusi tapi hanya mampu menang dua sahaja.

“Sedangkan mereka bertanding menggunakan logo mereka sendiri berbanding DAP yang menggunakan logo Warisan telah menang hampir semua kerusi yang mereka tandingi,” katanya lagi.

Menurut Azis lagi, sikap PKR yang mahu berkonfrontasi dengan parti tempatan tidak akan menguntungkan mereka.

Terdahulu, Kongres Nasional AMK 2020 yang berlangsung hari ini, menjadi medan mengecam bekas Perdana Menteri, Dr Mahathir yang disifatkan para perwakilan sebagai dalang utama disebalik kejatuhan pemerintahan Pakatan Harapan (PH).

Seorang perwakilan AMK dari Sabah Wendy Agung Baruh juga menggesa supaya PKR tidak mengemis bantuan pihak lain termasuk daripada Dr Mahathir dan Warisan.


Zu Chongzhi 2.1 sistem komputer kuantum 10 juta kali lebih pantas

Ahli fizik China mengumumkan bahawa mereka telah berjaya membina sistem pengkomputeran kuantum superkonduktor boleh diprogramkan terpantas di dunia.

Menurut kenyataan rasmi lewat semalam, sistem pengkomputeran kuantum, yang dipanggil Zu Chongzhi 2.1, mampu melakukan persampelan litar kuantum rawak berskala besar 10 juta kali lebih pantas daripada superkomputer sedia adadan terpantas.

“Pencapaian luar biasa ini menjadikan China negara pertama yang mencapai kelebihan pengiraan kuantum dalam dua laluan teknikal arus perdana – satu melalui teknologi pengkomputeran kuantum fotonik, dan satu lagi melalui teknologi pengkomputeran kuantum superkonduktor

Kajian itu dijalankan dibawah pengawasan ahli fizik kuantum terkenal China, Pan Jianwei dari Universiti Sains dan Teknologi China.

Jianwei berkata beliau mereka bentuk komputer kuantum superkonduktor boleh atur cara 66-kubit – kira-kira 10 juta kali lebih pantas daripada yang ada di dunia sekarang.

Dua skim teknikal utama yang digunakan dalam eksperimen untuk menunjukkan “kelebihan pengiraan kuantum” ialah pensampelan ‘Gaussian Boson Sampling (GBS)’ berasaskan cahaya, dan persampelan litar kuantum rawak berdasarkan bit kuantum superkonduktor atau qubit, tambah kenyataan akhbar itu.

Bit ialah unit terkecil di mana komputer tradisional menyimpan dan memproses data.

Sistem pengkomputeran kuantum menggunakan zarah kuantum untuk memberikan kelajuan yang luar biasa berbanding komputer tradisional.

Para penyelidik mengatakan bahawa Jiuzhang, sistem pengkomputeran kuantum berasaskan cahaya yang juga mereka cipta, boleh ‘menjalankan GBS berskala sebesar 100 trilion kali lebih pantas daripada superkomputer sedia ada dan terpantas di dunia sekarang ini’. – Agensi


Anwar terdesak hubungi MP Warisan dakwa Shafie sokongnya sebagai PM

Ketua Pembangkang, Datuk Seri Anwar Ibrahim terdesak menghubungi beberapa Ahli Parlimen (MP) Sabah dari Parti Warisan secara senyap-senyap dan mendakwa kononnya mendapat sokongan Presiden parti itu, Datuk Seri Shafie Apdal untuk menjadi Perdana Menteri (PM).

Sumber dalaman Parti Warisan memberitahu Agenda Daily tindakan diambil Presiden PKR tersebut berlaku beberapa hari pertemuan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah baru-baru ini bagi membuktikan memiliki sokongan MP yang cukup untuk menjadi PM.

Dakwa sumber, Shafie terkejut dengan tindakan berani Anwar yang dilihat membelakanginya sebagai Presiden parti tersebut dan menyifatkan Anwar sebagai tidak menghormati Shafie sebagai ketua parti sehingga terdesak mengambil langkah sedemikian.

“MP Warisan memberitahu Presiden mereka dihubungi Anwar dan mengatakan sudah mendapat persetujuan untuk menerimanya sebagai Perdana Menteri… Tetapi MP Warisan tidak bodoh dan mereka terlebih dahulu menghubungi Shafie untuk mengesahkan terlebih dahulu kesahihan dakwaan Anwar.

“Selepas disemak, Shafie memberitahu MP Warisan yang dihubungi Anwar supaya tidak terpedaya dengan panggilan telefon Anwar mengatakan sudah menerimanya sebagai calon PM,” dedah sumber.

Shafie tidak sedar berhubung tindakan Anwar tersebut sehingga beberapa MP Warisan menghubunginya memberitahu mereka menerima panggilan daripada Anwar, dedah sumber.

Sementara itu, sumber tidak menafikan Anwar ada bertemu dengan Shafie di kediamannya sebelum ini bagaimanapun Presiden Warisan itu tidak memberi sebarang jawapan konklusif berhubung permintaan untuk menerimanya sebagai calon PM.

“Tidak ada jawapan diberikan kepada Anwar berhubung permintaannya untuk mendapatkan sokongan dari Warisan… Shafie tidak berkata ‘Ya’ bersetuju dengan permintaan Anwar,” kata sumber yang turut berada dalam pertemuan tersebut.

Menurut sumber, Anwar secara agresif cuba melobi dirinya untuk menjadi PM sebelum pertemuan dengan Agong baru-baru ini dan sokongan MP Sabah penting bagi mencukupkan majoriti yang dikatakan dimilikinya.

“Anwar sedar memerlukan sokongan MP Sabah untuk mencukupkan nombor yang dikatakan dimiliknya, bagaimanapun usahanya tersebut tidak mendapat sambutan… Oleh sebab itu beliau sanggup menghubungi MP Warisan dan mendakwa Shafie menyokongnya walhal tidak.

“Jika sampai tahap itu Anwar sanggup buat, ia bermakna Anwar sebenarnya tahu Shafie tidak akan menyokongnya,” katanya lagi.

Jelas sumber, Shafie juga tidak ada mengeluarkan arahan kepada MP Warisan untuk menyokong Anwar dan dakwaan mengatakan wujudnya Akuan Berkanun (SD) menyokongnya adalah palsu dan tidak sahih.

“Tidak ada SD MP Warisan menyokong Anwar sebagai PM, jika ada ia adalah palsu dan tidak sahih,” katanya.

Anwar kiranya sudah boleh ‘menutup buku’ untuk berhasrat menukar kerajaan baharu selepas diberi ‘ceramah’ mengenai Perlembagaan oleh Agong.

Anwar yang begitu teruja untuk menemui Tuanku akhirnya hampa apabila tiada isu berhubung pembentukan kerajaan baharu dibincangkan sebaliknya beliau pula ditegur oleh Tuanku.

Beliau pada awalnya berharap dapat mempengaruhi Tuanku kononnya Tan Sri Muhyiddin Yassin kehilangan sokongan majoriti di Parlimen (yang bermaksud kurang dari 111 Ahli Parlimen menyokongnya) dan beliau memiliki majoriti itu (yang bermaksud lebih daripada 111 Ahli Parlimen menyokongnya).

Ketika wartawan bertanya kepada Anwar apakah beliau membincangkan topik perubahan pemerintahan dengan Seri Paduka Baginda Agong, Anwar mengesahkan bahawa perkara itu tidak dibangkitkan atau dibincangkan.